CHIKE/BILLS MANE JODUOK E NYIM OD BURA MA KISUMU OPEDH AYANGA MAR TWAK E KIENY MACHIELO – Sky Fm\nWritten by Phenny Waga on February 26, 2019\nPhoto courtesy. County Assembly of Kisumu.\nChike kata Bills ariyo mane oduoK e nyim od bura ma Kisumu koda gavana Ngire Peter Anyang’ Nyong’o mondo ne timnegi lokruokge chikegi ne gin mago marango chuok mar tend gwenge mabiro tudo sirikal kaunti ma Kisumu to kod jodongo e kor gwenge ma bende ong’ere ni Village Administration Bill to kod mano mabiro rango chal mar oganda e yore go mag yuto to kod dak ma bende idendo ni Kisumu county Economic and Social Bill opedh kendo ayanga ne od burano e kidieny machielo,\nE kinde twak e od bura ma kisumu odiochieng’ ma kawuono chike go ne jopedh ayanga e kidieny machielo ka mano marango chuok mar tend jodongo ne jopedh koda jakom kamiti no marango weche go mag telo to kod tij sirika Migosi Jackton Ojwang’ Ogendo e loo jakom mar kamiti no Migosi Jack Elish Oraro.\nChik no machielo marango yuto to koda chal mar dak mar oganda e kidieny maxchielo ne jopedh ne od burano koda jakom manyien e kamiti mar budget to kod tich omenda Mikai Judith Oganga, ka koro ichano mar biro pedho kendo timonegi somo mar ariyo kod mar adek ma bende ong’ere gi chike od bura kaka 2nd and 3rd reasding.\nKata kamano jotelo buora ne ni koda penjo buora e wii lokruok hiye ma gavana ne dwaro ni mondo timne chikego wira ni nyaka chop sechedgi pok oyangnegi malong’o ni gin fuonde nmage e chikego ma omedi kata ogol motelo ne puodho lokruoge go\nMama Ida odinga foundation ochwalo kony mag lewni mag ria\nSirkal onyal konyo jolupo kod hola\nObado -Sirkal ma malo pok ne ooro omenda ne kauntis\nTimie nonro ewi wach tho mag Jokanisa mar legio Maria\nCaptain Zeddy easily controls the airwaves with his mix of music. He presents a perfect platform for youth to share experiences and opportunities. The music played is varied and thoroughly entertaining.Moreso, regional artists have a session to promote their music and engage with listeners, real time.


Mathayo 1 - Holy Bible [Luo Bible 2015] - (Mat 1)\nAnywola mar Yesu Kristo ma nyakwar Daudi, kendo nyawar Ibrahim e ma:\nIbrahim nonywolo Isaka, to Isaka nonywolo Jakobo. Jakobo nonywolo Juda gi owetene,\nto Juda nonywolo Perez gi Zera, ma min-gi ne Tamar. Perez nonywolo Hezron, to Hezron nonywolo Ram.\nRam nonywolo Aminadab, to Aminadab nonywolo Nashon. Nashon nonywolo Salmon, Ram nonywolo Aminadab, to Aminadab nonywolo Nashon. Nashon nonywolo Salmon,\nto Salmon nonywolo Boaz gi chiege ma Rahab. Boaz nonywolo Obed gi chiege ma Ruth, to Obed nonywolo Jesse.\nJesse to nonywolo Daudi ma ruoth. Daudi nonywolo Solomon gi chi Uria,\nSolomon nonywolo Rehoboam, to Rehoboam nonywolo Abija. Abija nonywolo Asa,\nto Asa nonywolo Jehoshafat. Jehoshafat nonywolo Joram, to Joram nonywolo Uzia.\nUzia nonywolo Jotham, to Jotham nonywolo Ahaz. To Ahaz nonywolo Hezekia,\nTo Hezekia nonywolo Manase. Manase nonywolo Amon, to Amon nonywolo Josia.\nJosia nonywolo Jekonia gi owetene e ndalo mane odarie jo-Israel kitero Babulon.\nTo bang’ darogi, Jekonia nonywolo Shealtiel, to Shealtiel nonywolo Zerubabel.\nZerubabel nonywolo Abiud, to Abiud nonywolo Eliakim. Eliakim nonywolo Azor,\nto Azor nonywolo Zadok. Zadok nonywolo Akim, to Akim nonywolo Eliud.\nEliud nonywolo Eliezar, to Eliezar nonywolo Mathan. Mathan nonywolo Jakobo,\nto Jakobo nonywolo Josef chwor Maria. Maria to ema nonywolo Yesu miluongo ni Mesia.\nKamano gin tienge apar gang’wen, chakre Ibrahim nyaka Daudi, kendo tienge apar gang’wen bende, chakre Daudi nyaka chop kinde mane odarie jo-Israel kitero Babulon. Bang’e nitie tienge apar gang’wen, chakre kinde mane odargieno nyaka ndalo nywol Mesia.\nNywol mar Mesia ne chalo kama: Kane Josef osemako keny Maria min Yesu, to pok gikendore, Maria noyudo ni osemako ich kuom teko mar Roho Maler.\nTo Josef mane kende, ne ng’at ma kare, kendo kaka ne ok odwar kuodo wiye, nochano mondo oketh keny ling’ling’.\nTo kane oyudo pod oparo wach, malaika mar Nyasaye nofwenyorene e lek, mowachone niya, “Josef nyakwar Daudi, kik iluor kawo Maria obed chegi, nikech ich ma en gono oyudo kuom teko mar Roho Maler.\nObiro nywolo wuowi, mi ichak ni Yesu, tiende ni Jawar, nikech enowar joge kuom richogi.”\nMago duto notimre mondo ochop wach mane Ruoth Nyasaye osemiyo janabi owacho niya:\nKuom mano, kane Josef ochiew oa e nindo, nokawo Maria obedo chiege, kaka malaika mar Ruoth nosewachone,\nto ne ok oriwore kode nyaka onywolo wuode. Josef nochako wuowino ni Yesu.


LUO - Revelation\nFweny Mane 1\n1 Fweny ma Nyasaye nomiyo Yesu Kristo mondo onyisgo jotichne gigo manyaka timre mapiyo. Kristo nomiyo fwenyni ong'ere ka nooro malaikane mondo onyis Johana jatichne, 2 manyiso gik moko duto manoneno ma en wach Nyasaye kod weche duto mane Yesu Kristo owacho. 3 Nga'tno masomo weche mokorgi kendo gin johawi jogo mawinjo wachni kendo kano weche mondiki e chunye; nikech kinde chiegni.\nMos Kod Pak\n4 An Johana ni kanise abiriyo manie piny Asia, Ng'wono kod kuwe moa kuom jamo mantie, mane nitie kendo mabiro betie, kendo moa kuom Roho abiriyo manie nyim kom duong'ne, 5 kendo moa kuom Yesu Kristo, ma janeno maradier maok lokre, jal mane okwongo chier oa kuom jomotho, jaloch mar ruodhi manie piny. Ne en moherowa kendo ogonyowa kuom richowa gi rembe, 6 mi omiyo wadoko oganda ruodhi, matiyone kaka jodolo mag Nyasache kendo Wuon mare -Duong' gi loch obedne manyaka chieng'! Amin. 7 Neuru, obiro gi boche polo, kendo wenge duto nonene koda jogo mane ogure kendo Ogendini duto manie piny noywagre nikech en. Mano e kaka enobed! Amin. 8 Ruoth Nyasaye wacho niya, "An e Chakruok kendo Giko," "Jal mantie, Jal mane nitie kendo mabiro betie, Jal Manyalo Gik Moko Duto."\nNg'at Machalo Gi Wuod Dhano\n9 An Johana ma owadu, kendo ma achiel kodu e sand gi Pinyruoth kod dhil e kinda marwa kuom Yesu, ne an e chula mar Fatimo nikech wach Nyasaye, kendo wuoyo katimo neno e lela kuom Yesu. 10 E odiechieng Ruoth, Roho nopong'a kendo ne awinjo duol maduong' maywak ka tung' e yo ka ng'eya. nKowacho niya: 11 "Ndik gik moko duto mineno e kitabu kendo orgi ne kanise abiriyogi: Efeso, gi Smurna, gi Pergamo, gi Thiatiro, Sarde gi Filadelfia kod Laodikia." 12 Eka nalokora mondo ane ni en ng'ano mane loso koda: Kane alokora naneno Rachungi teyini abiriyo mag dha-habu, 13 to e dier rachung teynigo ne nitie ng'ato machalo gi wuod dhano" mor-wakore gi kandhu mochopo nyakae tiende piny, Kendo kotueyo kore gi kamba mar dhahabu. 14 Wiye kod yie wiye ne rachar ka yie rombo, Kendo rachar ka pe, to wen-gene ne chalo gi mach makakni. 15 To tien-dene ne pakni ka muia mopuodhi gi mach; dwonde to ne mor ka pi mopong' mawuo. 16 E lwete korachwich noting'o sulwe abiriyo, kendo ligangla mabith ma dhoge ariyo newuok e dhoge. To lend wang'e ne rieny ka chieng' marieny mang'ang'ni. 17 Kane anene, napodho e tiende ka ng'at motho. Eka noyieyo lwete ma korachwich kuoma mowachona niya, "Kik iluor. An e Jal Mokuongo kendo Mogik. 18 An e Jal Mangima; Ne atho, to koro angi-ma nyaka chieng'! An-gi kifungu mag Tho kod mag piny joma otho. 19 Emomiyo, ndik gigo miseneno, gigo mantie kod gigo mabiro timore e kindego machien. 20 Tiend wach mopandi mar sulwe abiriyo mane ineno e lweta ma korachwich, kod rachung teyni abiriyogo mag dhahabu e mani: Sulwe abiriyogo e malaike mag kanise abiriyo, to rachung teyini abiriyo gin e kanise abiriyogo.\nFweny Mane 2\nNe Kanisa Man Efeso\n1 Ne malaika morito Efeso ndikne: Magi e weche jalo moting'o sulwe abiriyo e lwete korachwich kendo mawuotho e kind rachung teyni abiriyo mag dhahabu: 2 Ang'eyo timbegi, tij i matek, kod kindani. Ang'eyo ni isetiyo matek kendo isetimo kinda. Ang'eyo ni ok iwinjri gi joma richo. Ang'eyo ni isetemo joma luongore ni joote, to ok gin joote, ma iyudo ni gin jomiriambo. 3 Isetimo kinda kendo isebedo gi horuok e tembe nikech nyinga to ok iseol. 4 To kata kamano an kod wach achiel maok kare kuomi, iseweyo herani mokuongo. 5 Omiyo par kuma iae kipodho! Lokri mondo itim gik mane itimo mokuongo. To ka ok ilokori to abiro biro mi agol rachung-tachi kare. 6 To kata kamano nitie tim maber mapuoyigo en ni isin gi timbe jo Nikolao ma an bende asin- 7 Ng'at man gi it mondo owinj gima Roho wacho ni kanise. Ng'a molocho anami ratiro mar chamo olemb yadh ngima man e paradiso mar Nyasaye.\nNe Kanisa Man Smurna\n8 Ne malaika morito kanisa man Smurna ndikne: Magi e weche mag Jal Mokuongo kendo Mogik, Jal mane otho kendo ochako obet mangima. 9 Ang'eyo chandruok miyudo kod dhier mari - Chutho to in jamoko. Bende ang'eyo ayany majoma wuondore ni jo-Yahudi yanyigo to chutho mana oganda malamo Satan. 10 Kik iluor kuom sand ma ibiro yudo machiegni. Adier, anyisou ni Jachien biro tweyo jomoko kuomu e jela mondo otemugo kendo ubiro yudo sandruok kuom ndalo apar. Bed Jadiera nyaka kar tho to abiro miyi osimbo mar ngima. 11 Ng'at man-gi it mondo owinj gima Roho wacho ni kanise. Ng'a molocho to tho mar ariyo ok notime gimoro kata matin.\nNe Kanisa Man Pergamo\n12 Kuom malaika morito kanisa man Pergamo ndikne: Magi e weche Jalo man-gi ligangla mabith ma dhoge ariyo: 13 Ang'eyo kama idakie, kama kom duong' mar Satan nitie to kata kamano isebedo kirito nyinga. Bende ne ok ikwedo yie miyiego kuoma, kata mana e kinde mane Antipa janenona maradier mane onegi e dalau kama Satan odakie. 14 To kata kamano an kod weche matin kuomi: In kod jomoko kanyo maluwo puonj mar Balaam mane opuonjo Balak kaka onyalo ywayo jo-Israel mondo otim richo ka gichamo chiemo motimgo misango ni nyiseche manono kendo kuom richo mar chode. 15 To bende in kod jomoko maluwo puonj mag jo-Nikolao. 16 Emomiyo lok chunyi gi pachi! Nikech ka ok ilokori to abiro biro mapiyo mondo aked kodgi gi ligangla mawuok e dhoga. 17 Ng'at man-gi it mondo owinj gima Roho wacho ni kanise. Ng'a molocho abiro miyo manna moko mopandi. Bende abiro miye kidi marachar mondikie nying' manyien maonge ng'ama ong'eyo makmana ng'at monwang'e.\nNe Kanisa Man Thiatira\n18 Ne malaika morito kanisa man Thiatira ndikne: Magi e weche mag Wuod Nyasaye ma wengene chalo gi mach makakni to tien-dene chai ka muia mapakni. 19 Ang'eyo timbeni, herani kod yie mari, tij i mar konyo ji, kod kindani. Kendo imedo tiyo maber moloyo kaka nitiyo mokuongo. 20 Kata kamano, an kodi gi wach moro maok ber kuomi, iyie gi dhako miluongo ni Jezebel maluongore ni janabi madhako. Owuondo jotichna kuom puonjne mondo otim chode kendo chamo chiemo motimgo misango ni nyiseche manono. 21 Ne amiye kinde mondo olokre owe timo richo kod chode to notamore. 22 Omiyo abiro bole e kitanda mar thagruok bende abiro miyo joma terore kode biro yudo thagruok malich ka ok giyie loko chunygi mi giweyo yorene. 23 Nyithinde bende abiro nego mi kanise biro ng'eyo ni An ema ang'eyo chunje gi paro mag ji kendo ni anapog ng'ato ka ng'ato kaka tichne chalo. 24 Koro awuoyo gi joma moko modong' man Thiatira ne un maok umako puonjne kendo maok usepuonjoru puonj Satan miluongo ni maling' ling' maiye. Ok abi miyou ting' moro amora 25 makmana any-isou ni makuru gima un-go nyaka abi. 26 To jal molocho kendo otimo dwarona nyaka giko, abiro miyo teko mar locho kuom ogendini. 27 Jal molochono noti tich loch gi odunga mar nyinyo, kendo noto ogendini matindo tindo ka ng'ama toyo agulu,' mana kaka Wuora osemiya teko mar loch. 28 Abiro miye sulwe mar okinyi. 29 Ng'at man-gi it mondo owinj gima Roho wacho ni kanise.\nFweny Mane 3\nNe Kanisa Man Sarde\n1 Ne malaika morito kanisa man Sarde ndikne: Magi e weche mag jalo moting'o Roho abiriyo mag Nyasaye kod sulwe abiriyo. Ang'eyo tichni; kendo kaka igenoni in gi nying ni ingima to adiera isetho. 2 Omiyo chiew! Jiw gima pod odong'no kendo chiegni tho, nimar timbeni ayudo korem e nyim Nyasaye. 3 Emomiyo par gik mane iseyudo kendo isewinjo, makgi, kendo lokri. Ka ok ichiew to abiro biro apoya ka-jakuo maok ibi ng'eyo saa ma anabiye iri. 4 Kata kamano nitie jomoko manok e Sarde maok osechido lepgi. Gin to gini wuothi koda ka girwakore gi lewni marachere nikech gin joma owinjore. 5 Ng'ama olocho bende norwakre gi lewni marachere kaka gin, bende ok naruch nyinge e kitap ngima, to abiro hulo nyinge e nyim Wuora gi malaikene. 6 Ng'at man-gi it mondo owinj gima Roho wacho ni kanise.\nNe Kanisa Man Filadelfia\n7 Ne Malaika morito kanisa man Filadelfia ndikne: Magi e weche mag jamo maler kendo jaadier, moting'o kifungu mar Daudi. Gima oyawo to onge ng'ama nyalo loro; kendo gima oloro to onge ng'ama nyalo yawo. 8 Ang'eyo timbeni. Omiyo ase yawoni dhoot kendo onge ng'ama nyalo lore. Ang'eyo ni in-gi teko matin to kata kamano iserito wachna kendo ok ise kweda. 9 Abiro miyo jogo malamo Satan, maluongore ni ok gin Jo-Yahudi kata obedo ni gin to giriambo ariamba. Abiro chunogi mondo gibi kendo gipodhi e tien-du mondo ging'e ni aherou. 10 Nikech iserito chikna ka ihoyori kuom tembe, abiro riti maber e kinde mar masira mabiro yudo piny ngima mondo otem ji modak e piny. 11 Abiro piyo. Omiyo mak gino main-go matek mondo kik ng'ato mayi osimboni. 12 Jal molocho anami obed siro e Hekalu mar Nyasacha. Ok nochak owuog kanyo nyaka chieng'. Abiro ndiko kuome nying Nyasacha kod nying dala mar Nyasacha ma en Jerusalem manyien, mabiro aa e polo kuom Nyasacha kendo abiro ndiko kuome nyinga manyien. 13 Ng'at man-gi it mondo owinj gima Roho wacho ni kanise.\nNe Kanisa Man Laudikia\n14 Ne Malaika morito kanisa man Laudikia ndikne: Magi e weche moa kuom jal miluongo ni Amin ma jaadiera kendo janeno ma jaratiro, jalno ma jaloch kuom chuech duto mag Nyasaye. 15 Ang'eyo timbeni, ni ok ing'ich bende ok iliet. Dine berna kibedo kiliet kata ka ing'ich! 16 To nikech koro indhemndhem: ok iliet kata ok ing'ich, achiegni ng'ogi oko. 17 Iwacho ni, 'an jamoko, kendo aseyudo mwandu mathoth bende onge gima aremo to ok ing'eyo ni in ng'at mathagore mogik; idhi-er, in ng'at monego okechi; bende in muofu kendo in duk. 18 To ang'adoni rieko mondo ibi ing'iew kuoma dhahabu mop-uodhi gi mach mondo ibed jamoko. Ng'iew lewni marachere kuoma mondo irwaki oumni dugi. Ng'iew yath kuoma mondo ithiedh go wang'i mondo inen. 19 Joma ahero ema akwero kendo akumo. Omiyo bed jadiera kendo ilok chunyi iwe timo richo. 20 Ne! achung' e dhoot kendo aduong'o, ka ng'ato ang'ata owinj o duonda mi oyawona dhoot to abiro donjo ire mi achiem kode to en bende ochiem koda. 21 Ng'ama olocho nami thuolo mar bedo koda e kom duong'na mana kaka an bende kane aselocho ne abedo gi wuora e kom duong'ne 22 Ng'at man-gi it mondo owinj gima Roho wacho ni kanise.\nFweny Mane 4\nKom Duong' Man E Polo\n1 Bang'e ne ang'icho mi aneno dhoot moyaw e polo. To duol machalo gi tung' mane ase winjo mokuongo kawuoyo koda nowachoni, "Bi malo ka mondo any-isi gik mabiro timore bang'e". 2 Gi e sano ne Roho Opong'a mi aneno kom duong' e polo ka ng'ato obetie. 3 Ng'ama ne obetie komno ne kite nenore ka kite manengogi tek miluongo ni Jasper gi Sardus. Ndanya mar koth machalo Zumaridi ne oluoro kom duong'no koni gi koni. 4 Kom duong'no ne oluor gi kombe moko piero ariyo gi ang'wen ma jodongo piero ariyo gang'wen obedoe. Ne girwakore gi lewni marachere to e wigi ne girwake osimbo mar dhahabu. 5 Koa e kom duong'no, polo ne mil, kendo moor kendo riadore. E nyim kom duong'no ne nitie teyni abiriyo maliel. Magi e roho e abiriyo mag Nyasaye. 6 Bende e nyim komno ne nitie gimoro manenore ka nam ma rangine chalo gi glas to orieny ka pi. E dier komno tir kod alworane ne nitie gik moko ang'wen mangima man-gi wenge mang'eny yo ka nyimgi kod yoka dier ng'egi. 7 Gima ngima mokuongo ne chalo gi sibuor, mar ariyo ne chalo gi ruadh bwoch, mar adek ne lend wang'e chalo gi mar dhano to mar ang'wen ne chalo gi ongo mafuyo. 8 Moro ka moro kuom gik mangimago ne nigi buombe auchiel kendo ne gin gi wenge mathoth moluoro dendgi nyaka e buo buombegi. Odiechieng' gi otieno duto ne gi siko ka giwacho ni, "Maler, maler en Ruoth Nyasaye Manyalo Gik Moko Duto. En mane nitie to bende entie kawuono, to pod obiro betie." 9 E seche duto ka gik mangima-go ne chiwo pak, gi puoch kod erokamano ne Jal mane obedo e kom duong' kendo mangima nyaka chieng'; 10 Jodongo piero ariyo gang'wen-go to ne podho e nyim ng'at mobet e kom duong' ka gilamo jal mangima nyaka chieng'. Ne gibolo osimbo mag-gi e nyim kom duong' ka giwacho niya: 11 "Aa Ruodhwa kendo Nyasachwa iwinjori yudo duong' gi pak kod teko, nimar ichweyo gik moko duto, kendo kuom dwaroni ne ochwe gi kendo gibedo mangima."\nFweny Mane 5\nKitabu Kod Nyarombo\n1 Eka ne aneno kitabu majal mane obet oting'o e lwete ma korachwich, kitabuno ne ondiki koni gi koni kendo ne odine gi kido abiriyo motweye. 2 Eka ne aneno malaika maratego ka penjo gi duol maduong' niya: "Ere ng'ama owinjore gonyo kidogi mondo kitabuni?" 3 To ne ok oyudi ng'ato ang'ata e polo kata e piny mane nyalo elo kitabuno, kata mane nyalo rango iye. 4 Kuom mano ne aywak malit nikech ne onge ng'ama nyalo elo kitabuno mondo onyiswa gima ondiki e iye. 5 To achiel kuom Jodongogo nowachona ni, "We ywak! Ne, Sibuor moa e dhood Juda ma Nyakwar Daudi oselocho kendo en ema, owinjore yawo kitabu modin gi kido abiriyogo." 6 Eka ne aneno Nyarombo machalo ka gima ne osenegi kochungo e dier kom duong' kolwore gi gik mangima ang'wen kod jodongo. Ne en gi tunge abiriyo gi wenge abiriyo mochung' kar Roho abiriyo mag Nyasaye moseor e piny mangima. 7 Nobiro mi okawo kitabuno e lwedo korachwich mar jamo manobedo e kom duong'. 8 E saa mane okawoe kitabuno gik mangima ang'wenka gi Jodongo Piero ariyo gang'wen-go ne opodho auma e nyim Nyarombo. Moro ka moro ne nigi thum kod tewni mag dhahabu ma ubani opong'o, magin lemo mag jo-maler. 9 Kendo ne giwero wer manyien miwero ni: "In ema iwinjori kawo kitabuni, kendo g)nyo kido molorego nikech in ema nonegi kendo rembi ne ing'iewogo ji ni Nyasaye, ji moa e dhoudi duto, kendo mawacho dhok duto gi ji duto kod pinje duto. 10 Isemiyo gibedo oganda joka ruoth kendo jodolo mondo gitine Nyasachwa, kendo ginibed joloch e piny." 11 Eka ne ang'icho, kendo nawinjo dwond malaike mang'eny makwan-gi ne romo gana gi gana, tara gi gana kuom tara gi gana. Ne gilworo kom duong' kaachiel gi gik mangimago kod Jodongo. 12 Ne giwer gi dwol maduong' kama: "Duong' odokne Nyarombo manonegi, mondo oyud loch gi mwandu, gi rieko gi luor gi duong' kod pak." 13 Eka nawinjo ka gik mangima duto manie polo kendo e piny kod e bwo piny kendo e nam, kendo gigo duto mochwe modak e igi, kawer niya: "Ne en mobet e kom duong' to gi Nyarombo, Pak gi luor, duong' kod loch obedne manyaka chieng'!" 14 Kendo gik mangima ang'wen-go nowacho niya "Amin" eka jodongogo nopodho piny mi gidende.\nFweny Mane 6\n1 Eka naneno Nyarombo ka elo achiel kuom kido abiriyogo. Eka nawinjo duond achiel kuom gik mangima ang'wen-go kaluongo gi duol machalo ka mor polo, kawacho, "Bi!" 2 Ne ang'icho mi aneno e nyima faras marachar. Ng'ama oidhe ne oting'o atung', kendo ne osidhne osimbo, ne owuok gi farase ka jaloch madhi mondo olochi. 3 Kane Nyarombo ne oyawo kido mar ariyo. Ne awinjo gima ng'ima mar ariyo kaluongo ni bi! 4 Eka faras machielo ma sifwal nobiro, ng'ama noidhe ne omi teko mondo ogol kwe e piny, mondo ji ochinjre kendgi. Ng'atno ne omi ligangla maduong! 5 Kane Nyarombo oyawo kido mar adek, ne awinjo gima ngima mar adek kawacho ni, bi. Ne ang'icho to e nyima kanyo ne nitiere faras marateng'! Ng'amo oidhe ne oting'o ratil e luete 6 Ne awinjo gima chalo gi duol e dier gik mangima angwen-go kawacho ni, "Koro gorogoro mar ngano ibiro ng'iew gi nengo maromre gi chudo michulo jatich e odiechieng' achiel kendo nengo mar thowe gorogoro adek bende chai gi mar ngano, to nengo mo gi divai kik medi." 7 Ka Nyarombo noyawo kido mar ang'wen, nawinjo duond gima ngima mar ang'wen kaluongo ni, "Bi!" 8 Nang'icho to naneno faras ma rabuor e nyima! Ng'at mane oidhe niluongoni Tho, to Kar Jo motho ne luwo bang'e machiegni. Ne omigi teko kuom bath piny moromo achiel kuom angw'en mondo gineg gi ligangla kod kech gi dera kod le maricho mag bungu. 9 Kane oyawo kido mar abich, naneno e bwo kendo mar misango chunje jomoko mane osenegi nikech Wach Nyasaye, kendo nikech neno mane gisiko gihulo. 10 Eka negi ywak gi dwol maduong' niya, "Nyaka karang'o, Yaye Ruoth Maratego, Maler kendo Maradier, ma ibiro ng'ado bura ni joma odak e piny. Ka ichulo kuor kuom rembwa?" 11 To nomigi kandho marachar ng'ato ka ng'ato, kendo nowach-nigi ni mondo girit kuom kinde matin moromo, nyaka kwan mar jotich wetegi, kod jowetegi mibiro nego kaka gin, orom. 12 Ne ang'icho kane oyawo kido mar auchiel. Piny noyiengni matek. Mi chieng' nolokore marateng' ti, machal gi ogunia mirwako e kuyo molos gi yie diel, due bende nolokore makwar ka remo; 13 kendo sulwe manie polo nolwar e piny mana kaka olemo machien mag ng'owu lwar koa kuom yadhe ka yamo mager kudho mauko yath. 14 Polo nolal nono ka kalatas mibano kendo gode duto gi chulni duto nogol oa kuonde mane gintie. 15 Eka ruodhi mag piny, gi ji madongo, kod jotelo mag lweny, gi jo mwandu, kod jomaroteke, kaachiel gi ji duto ma wasumbini, gi joma ni thuolo, giduto ne gipondo e rogo kendo e bwo lwendni mag gode. 16 Negilwongo kagi-wacho ni gode gi lwendinigo ni, "Podhuru kuomwa mondo uumwa kupandowa ni wang' Jal mobet e kom duong'no, kendo ne mirimb Nyarombo! 17 Nikech chieng' maduong' mitoyo negi mirima osechopo, to en ng'ama nyalo chung' mondo osire.\nFweny Mane 7\nJi 144,000 Moyier\n1 Bang'e ne aneno malaike ang'wen kochung' e tunge ang'wen mag piny, ka gimako yembe ang'wen mag piny, mondo gigeng' yamo kik kudhi e piny kata e nam kata e yath moro amora. 2 Eka naneno malaika machielo kalor koa obiro piny kowuok e yor wuok chieng', koting'o kido mar Nyasaye mangima. Noluongo gi duol maduong' malaike ang'wen mane osemi teko mondo ohiny piny kod nam. 3 Nowacho nigi, "Kik uhiny piny, kata nam, kata yiende nyaka chop waket kido e lend wang'jotich Nyasachwa." 4 Bang'e nawinjo kar kwan joma ne oketnigi kido ne gin ji 144,000 mowuok e dhout Israel duto, 5 Koa e dhood Juda nowal ji 12,000, koa e dhood Ruben ji 12,000, Koa e dhood Gad ji 12,000, 6 Koa e dhood Manase ji 12,000, Koa dhood Naftali ji 12,000, Koa dhood Manase ji 12,000, 7 Koa dhood Simeon ji 12,000, Koa dhood Lawi ji 12,000, Koa dhood Isakar ji 12,000, 8 Koa dhood Zebulunji 12,000, Koa dhood Josef ji 12,000, kendo dhood Benjamin ji 12,000.\nOganda Maduong' Morwakore Gi Kandho Marachere\n9 Bang' mani ne ang'icho, mi naneno oganda mar ji mang'eny ma ok kwanre moa e pinje duto gi dhoudi kod ogendini kod dhok duto kochungo e nyim kom duong', kendo e nyim Nyarombo. Ne gir-wako kandhe marachere kendo giting'o othidhe e lwetgi. 10 Kendo negiywak gid-uol maduong' ka giwacho niya: "Warruok en mar Nyasachwa mobedo e kom duong' mar loch kendo ne Nyarombo." 11 Malaike duto nochung' kolworo lom duong' kendo kolworo jodongo kod gik mangima ang'wen. Ne gikulore piny e nyim kom duong' mi negi dendo Nyasaye. 12 Ka giwacho niya, "Amin! Pak gi duong' kod rieko gi erokamano gi luor kod teko gi nyalo obedni Nyasachwa, nyaka chieng'. Amin! 13 Eka achiel kuom jodongogo nopenja niya, "Jogi morwakore gi lewni marachere gin ng'a gini, to bende gia kanye?" 14 An to nadwoke ni, "Jaduong' in e ma ing'eyo, an akiya." Eka nowacho ni, "Jogi e joma owuok koa e sand mager; giselwoko kandhe gi matar gi remb Nyarombo. 15 Ma, "emomiyo koro gin e nyim kom duong' mar Nyasaye, ka gitiyone odiechieng' gi otieno ei Hekalune; to Jalno mobet e kom duong' noumgi korieyo hema mare kuomgi. 16 Kech ok nokagi ngang' kendo; kata riyo ok nomak gi kendo. Chieng' ok norieny kuomgi kata liet moro mager ok nowang'gi. 17 Nimar Nyarombo mobedo e kom loch mar Nyasaye nobed jakwadhgi; notelnigi koterogi e sokni mag pi ngima. To Nyasaye noywe pi wang' gi duto."\nFweny Mane 8\nAlama Mar Abiriyo Gi Tap Wang'o Ubani Molos Gi Dhahabu\n1 Kane oyawo kido mar abiriyo, polo noling' thi kuom kinde ma dirom nus saa. 2 Eka naneno malaike abiriyo mochun-go e nyim Nyasaye, kendo nomigi tunge abiriyo. 3 Malaika moro machielo, nobiro mochungo but kendo mar misango, lot-ing'o tap ubani mar dhahabu. Nomiye ubani mang'eny mondo ochiw, magin jomaler duto e wi kendo mar misango molos gi dhahabu manie nyim kom duong'. 4 Iro mar ubani moting'o lemo mag jomaler nodum kadhi malo e nyim Nyasaye koa e lwet malaika. 5 Bang'e malaika nokawo tap ubani, mi opong'e gi mach moa e kendo mar misango, eka nobole e piny. Bang' mano polo noriadore matek, kendo omoor komil malich, kendo piny noyiengini.\n6 Eka malaike abiriyo mane nigi turumbeta abiriyogo ne oikore goyo turumbeta-go. 7 Malaika mokwongo nogoyo turumbe-tane, to pe gi mach mokikore gi remo e manowuok, kendo nowitgi e piny. To bath piny moromo achiel kuom adek nowang', yien bende marom kamano nowang' gi lum mang'ich duto nowang'. 8 Malaika mar ariyo nogoyo turumbe-tane, mi gima chalo got maduong', ma liel gi mach, nowiti e nam. To bath nam moromo achiel kuom adek nolokore remo, 9 momiyo achiel kuom adek mar gik mangima manie nam notho, kendo achiel kuom adek mar yiedhi manie nam nokethi. 10 Eka malaika mar adek nogoyo turumbetane mi sulwe maduong' maliel ka toch nolwar oa e polo, nolwar kuom achiel mar adek mag aore, kendo kuom sokni duto. 11 Nying sulweno en, "Gima Kech," kamano bende achiel kuom adek mar pi nolokore makech, kendo pige makechgo nomiyo ji mang'eny notho. 12 Kendo malaika mar ang'wen nogoyo turumbetane, mi achiel kuom adek mar chieng' gi achiel kuom adek mar due, kod mar sulwe bende, notimo mudho, to achiel kuom adek mar odiechieng' gi otieno notimo mudho. 13 Bang'e nang'icho mi awinjo ongo mahuyo e kor polo kaywak matek niya, "Lit! Lit! Lit ni joma odak e piny, nikech turumbeta modong' ma malaike adek biro goyo.\nFweny Mane 9\n1 Eka malaika mar abich nogoyo turumbeta, mi naneno sulwe moro mane oselwar e piny koa e polo. Sulweno ne omi kifungu mar Bur matut Maonge gikone. 2 Kane oyawo Burno, yiro nowuokie machalo gi ich mach maduong'. Yirono moa e burno noimo chieng' kod boche polo molokore marateng'. 3 Kendo bonyo nowuok e yirono mopiyo e piny, to nomigi teko machalo gi teko thomoni manie piny. 4 To nokwergi ni kik giketh lum manie piny kata gimoro mang'ich kata yien, to ginyalo mana hinyo jogo maonge gi kido mar Nyasage e lenda wengegi. 5 Ne ok omigi teko mar negogi to nomigi thuolo mar sandogi kuom dweche abich. To rem mane jogo oyudo ne chalgi mano miyudo ka thomoni okayo dhano. 6 E ndalogo ji nodwar tho, to ok giniyude; ginigomb mondo githo to tho noring-gi. 7 Bonyogo ne chalo gi farese moikore ni lweny E wigi negirwako gik machalo gi osimbo mag dhahabu, to lend wang'gi ne chalo gi lend wang' dhano. 8 Yie wigi ne chalo gi yie wi mon, kendo lekegi ne chalo gi leke sibuoche. 9 Ne girwako gilweny mag akor machalo gi akor mar nyinyo, to buombegi ne goyo koko mana ka farese mang'eny kendo ka geche miywayo kad-hiyo e lweny 10 Negin gi yiwgi makecho kaka thomoni kecho, to e yiwgigo negin gi teko mar sando kagikayogo ji kuom dueye abich. 11 Ruodh-gi motelo nigi en malaika mar Bur Matut Maonge gikone manyinge miluongego gi dho Hibrania en Abadon, to gi dho Grik en Apolion. 12 Masira mokwongo osekadho, to masiche ariyo mamoko pod biro. 13 Bang' mano malaika mar auchiel nogoyo turumbetane, mi nawinjo dwol moa e tunge mag kendo mar misango mar dhahabu manie nyim Nyasaye. 14 Eka duolno nowacho ni malaika mar auchiel man gi turumbeta niya, "Gony malaike ang'wen motue gibed thuolo gia e aora maduong' mar Yufrate." 15 To nogony malaike ang'wen-go mane oseiki ni saa-no gi odiechiengno kod dueno gi higano, mondo gineg achiel kuom adek mar ji duto. 16 Kwan mar jolweny moidho farese ne oromo tara mia ariyo. Ne awinjo kar kwan-gi. 17 To farese gi joithgi mane aneno e fwenynano ne chalo kama: joma noidhogi norwako akor mag nyinyo makwar kamach, kendo mambulu molil, kod ratong' gweno. Wi faresego ne chalo gi wi sibuoche, to mach gi yiro kod pilni mach ne wuok e dhogi. 18 Masiche adekgo mag mach, yiro kod pilni mag mach manewuok e dho faresego nonego achiel kuom adek mar kwan ji duto. 19 Teko mane faresego nigo ne nie dhogi kendo e iwgi nikech iwgi ne chalo gi thuonde, man gi wiye ma gike-chogo ka gihinyogo ji. 20 To joma odong' mane masichego ok onego, pod ne ok oloko chunygi oa kuom gik mane giloso kendo gichueyo gi lwetgi; kendo ok giweyo lamo jochiende gi nyiseche manono molos gi dhahabu gi fedha kod muia gi kidi kod bao, ma gin gik maok nen kata winj wach, kata wuotho. 21 Bende ne ok giloko chunygi ka giweyo nek, kata timbe juok kata terruok kata kuo mane gibedo ka gitimo.\nFweny Mane 10\nMalaika Gi Kitabu Matin\n1 Eka naneno malaika machielo maratego, kabiro kolor oa e polo. Ne orwakore gi boch polo ka ndanya oumo wiye; wang'e nechal gi chieng', kendo tiendene ne chalo gi sirni makakni ka mach. 2 Ne oting'o kitabu matin moel e lwete. Nonyono nam gitiende korachwich, to tiende ma koracham nonyonogo piny, 3 kendo nokok gi dwol maduong' machalo ka sibuor maruto. Bang' losekok kamano to duonde mor polo abiriyo nowuoyo. 4 To kane mor polo abiriyogo osewuoyo kamano, ne adwaro ndiko gima giwacho, eka nawinjo dwol moro moa e polo mawa-chona niya, "Kik indik gima polo abiriyogo osewacho to ling'go ei chunyi." 5 Eka malaika mane aneno konyono nam kod piny cha noting'o bade korachwich kochomo polo. 6 Kendo nokuong'ore gi nying' Jal mangima nyaka chieng', jal manochueyo polo gi gigo duto manie iye, gi piny gi gik moko duto manie iye, kod nam gi gik moko duto manie iye kowacho niya, "Deko moro ok nochak obedie ngang'! 7 To e ndalono, ma malaika mar abiriyono nogo turumbetane, eka wach mopondo mar Nyasaye nochopi, mana kaka nonyiso jotichne ma jonabi." 8 Bang' mano dwol mane awinjo ka wuoyo koa e polo cha ne ochako wuoyo koda kendo kowacho niya: "Dhiyo, ikaw kitabu moel manie lwet malaika monyono nam kod piny." 9 Omiyo ne adhiyo ir malaikano, kendo makwaye mondo omiya kitabu matinno. To nowachona ni, "Kawe, mondo ichame. Obiro bedo makech e iyi, to e dhogi nobed mamit ka mor kich." 10 Eka nakawo kitabu matinno manie lwet malaikano, mi achame, ne omit e dhoga ka mor kich to kane asechame nobedo makech e iya. 11 Bang'e ne owachna kendo niya, "Nyaka ichak ikor wach kuom ogendini mang'eny, gi pinje kod dhok ma ji wacho gi ruodhi."\nFweny Mane 11\n1 Eka nomiya modi machalo gi luth mar pimo; kendo nowachna niya, "Aa malo idhiyo ipim Hekalu mar Nyasaye kod kendo mar misango, kendo ikwan joma lemo kanyono! 2 To iwe laru maoko manie nyim Hekalu kik ipime, nikech osemiye Ogendini, kendo gibiro nyone gi tiendegi kagiketho Dala Maler kuom dueye piero ang'wen gariyo. 3 To abiro miyo jonenona ariyo morwakore gi gunia teko, kendo ginihul wach Nyasaye kuom ndalo alufu achiel gi mia ariyo kod piero auchiel. 4 Magi gin e yiende ariyo mag Zeituni, kod rachung teyni ariyo mochung' e nyim kom Ruodh piny. 5 Ka ng'ato moro amora dwaro hinyogi, to mach wuok e dhogi matieko wasikgi. Mano e kaka ng'ato moro amora mad-waro hinyogi notho. 6 Jogi nigi teko mar loro polo mondo koth kik chue e ndalo ma gihuloe wach. To bende gin gi teko mar loko pi obed remo kendo kelo tuoche yembe mopogore opogore e piny e kinde mora amora magidwaro. 7 To ka gisetieko hulo wach gi, ondiek mawuok Bur Matut maonge gikone noked kodgi, mi nologi kendo negogi. 8 Ringregi noriere koriyo e yo mar dala maduong'no, ma iluongo gi ngero Sodom kod Misri, dalano e kama nogurie Ruodhgi. 9 To ji moa e ogendini duto gi dhoudi, kod dhok duto ma ji wacho gi pinje duto, norang ringregi kuom ndalo adek gi nus, kendo ok giniyie mondo oyik-gi. 10 Ji duto modak e piny nogo siboi kuom thogi, ka gimor kendo gimiyore chiwo, nikech jonabi ariyogo nosebedo kasando ji modak e piny. 11 To bang' ndalo adek gi nus much ngima mar Nyasaye nodonjo e igi, mi ne gichung' gi tiendegi, kendo luoro maduong' nomako joma ne onenogi. 12 Bang' mano negiwinjo dwol maduong' koa e polo kawachonigi niya, "Biuru malo ka!" Mi ne gidhiyo e polo malo ei bor polo moumogi, ka wasikgi nenogi. 13 Gi e saa nogo piny noyiengni matek, mi bath dalano achiel kuom apar nomuko-re mogore piny, kendo ji alufu abiriyo notho e yiengni mar pinyno to joma nodong' nobwok malich, kendo negimiyo Nyasach Polo duong'! 14 Masira mar ariyo osekadho, neuru, masirano mar adek biro biro piyo.\nTurumbeta Mar Abiriyo\n15 Eka malaika mar abiriyo nogoyo turumbetane, to dwonde moko nokok matek ei polo, kagiwacho niya: "Loch mar pinyni koro osedoko mar Ruodhwa kendo mar Kristo, kendo enolochi nyaka chieng'." 16 To jodongogo piero ariyo gang'wen mane obedo e kombegi mag duong' e nyim Nyasaye, nokulore piny auma kendo ne gidendo Nyasaye, 17 Ka giwacho niya: "Wagoyoni erokamano, aa Ruoth Nyasaye Manyalo Gik Moko Duto! In Mantie, kendo mane nitie, nikech isekawo teko mari maduong', mi koro ichako locho. 18 Nyiego nomako pinje mag ogendini, to koro mirimbi osechopo. Kinde osechopo mar ng'ado bura neorno tho, kendo chiwo mich ni jotichni ma jonabi, gi jogi maler kod jogo moluoro nyingi, jomatindo gi jomadongo. Kendo tieko jogo maketho piny." 19 Eka Hekalu mar Nyasaye noyaw e polo, kendo Sandug Muma nonenore ei Hekalu; to mil polo marieny mager gi riadruok, koko kod mor polo gi yiengni mar piny nobetie kod pe nochue mang'eny.\nFweny Mane 12\nDhako Kod Thuol Malich\n1 Bang' mano ranyisi malich nonenore ei polo: ne en dhako morwakore gi chieng', to due onyono e tiende, kendo wiye nosidhie osimb sulwe apar gariyo. 2 Ne en-gi ich, kendo noywak ka en girem nikech muoch ne kaye kod-waro nyuol. 3 Eka ranyisi machielo bende nonenore ei polo: ne en thuol mang'ongo, makwar man-gi wiye abiriyo kod tunge apar gi osimbo ±>iriyo mosidhi e wiyege 4 Iwe noyweyo achiel kuom adek mar sulwe manie polo mi opudho kendo owito-gi e piny. Thuol malichno nochungo nyim dhakono mane chiegni nyuol, mondo ocham nyathine kosenywole. 5 Dhakono nonywolo nyathi ma wuowi, nyathi madichwo mabiro locho korito ogendni gi ludh nyinyo. To nyathineno noyudhi moter malo ir Nyasaye e kom duong'ne. 6 Dhakono noringo modhiyo e thim kuma ne Nyasaye oselosone kama nibiro ritee kuom ndalo alufu achiel gi mia ariyo kod piero auchiel. 7 Eka lweny nochakore e polo. Mikael gi malaike mage nokedo gi thuol malichno, to thuondno gi malaike mage bende nokedo kodgi. 8 To thuol ne onge teko moromo, mi nologi kendo ne oriembgi kargi e polo. 9 Eka thuol malichno nowit modire mwalo e piny, thuol mang'ongo machon miluongo ni Jachien kata Satan, mawuondo piny ngima. Nowite modire e piny, kaachiel kod malaike mage bende. 10 Eka ne awinjo duol maduong' moa e polo, kawacho niya, "Koro warruok giteko kod pinyruodh Nyasachwa, gi loch mar Kristo osechopo. Nikech Jahang jowetewa, mahangonegi e nyim Nyasachwa odiechieng' gi otieno, osewit modir e piny. 11 To ne giloye gi remb Nyarombo kendo gi Wach Nyasaye mane gihulo, bende ne ok gihero ngimagi ahinya mane nyalo miyo giluor tho. 12 Emomiyo moru-ru un polo, kod joma odak eiye! To mano kaka nobed malit ne piny gi nam, nikech Jachien oselor obiro iru! En gi mirima mager nikech ong'eyo ni odong'ne mana ndalo matin kende." 13 To kane thuol malichno oneno ni ose-wite modire e piny, ne olawo dhako mane onywolo nyathi ma wuowi cha. 14 Dhakono nomi fcuombe ariyo mag ongo maduong' mondo ohugo ochopgo kama nolosne thim, kuma ne idhi ritee kuom higni adek gi nus kama thuol ok nenyal chopoe ire. 15 Eka thuol nong'ogo pi moa e dhoge mamol ka aora mondo oyuogo dhakono gi apaka mamol. 16 To piny noyawo dhoge, momodho pi duto mane thuol ong'ogono, mi nokonyo dhakono. 17 Eka thuol mang'ongono ne okecho gi dhakono, nod-hiyo mondo oked gi nyithind dhalono modong', morito chike Nyasaye kendo osiko motegno kahulo wach Yesu. Kendo thuol nochung' e dho nam.\nFweny Mane 13\nOndiegi Magalagala Owuok E Nam\n1 Eka naneno ondiek moro magalagala kawuok aa e nam. Ne en gi tunge apar kod wiye abiriyo. To nosidho osimbo apar e tungegego, kendo wich ka wich nondikie nying marach mayanyo Nyasaye. 2 Ondiek mane aneno ne chalo gi kwach, to tiendege ne chalo tiende dubu, kendo dhoge ne chalo gi dho sibuor. To thuol mang'ongono nomiyo ondiegino tekone gi kome mar duong' gi lochne duto. 3 Achiel kuom wiye ondiek magala-galano mar tho ne nenore ka gima ne nigi adhola malich to adholano malich mar tho nosechango. Jopiny mangima nohum nono, kendo negiluwo bang' ondiegino. 4 To ji nolamo thuol mang'ongono nikech nosemiyo ondiek malichno tekone owuon kendo negilamo ondiek malichno ka gipenjo niya. "En ng'ano machal gi Ondiek malich?" Ere ng'ato ma nyalo kedo kode?" 5 Ondiegi malichno nomi dhok mar wacho weche mag sungruok kod ayany, kendo ne oyiene bedo gi loch kuom dueye piero ang'wen gariyo. 6 Eka nochako wuoyo koyanyo Nyasaye kendo koketho nyinge kod kar dakne, kaachiel gi joma odakie polo. 7 Bende nomiye teko mondo oked gi jomaler mag Nyasaye kendo ologi bende nomiye loch kuom dhoudi duto, gi ogendini kod dhok duto miwacho gi pinje duto. 8 Ji duto modak e piny biro lamo ondiek malichno, jogo ma nyinggi ok ondiki e kitabu mar ngima mar Nyarombo manoyang' chakre chwech piny. 9 Ng'at man-gi it, mondo owinji! 10 Ka ng'ato onego otue to tuejno ema nodhiye. Kendo ka ng'ato onego negi gi ligangla, liganglano ema nonegego. Ma dwaro bedo jakinda modhil kod yie motegno kuom jotich Nyasaye moyiedhi.\nOndiek Malich Moa E Piny\n11 Eka naneno ondiek malich machielo kawuok ei piny. Ne en gi tunge ariyo machalo gi mar nyarombo, to nowuoyo kaka thuol mang'ongo. 12 Notiyo gi teko duto mar ondiek malich mokwongo ka en e nyim ondiegino. Eka nomiyo piny gi ji duto modak eiye olamo ondiek malich mok-wongono, ma wiye ne nigi adhola malich manogo lero mar tho nosechango. 13 Notimo honni madongo ma kata mana mach nomiyo lor a e polo, kabiro e piny ka ji duto neno. 14 To nowuondo ji modakie piny, nikech honni mane omiye teko mondo otim e nyim ondiek malich mokwongo. Ne ogolo chik mondo gilosi gima ket ma imiyogo duong' ondiek malich mokuongo mane ohiny gi ligangla to ok otho. 15 Nomiye teko mondo omi gima ket mar ondiek malich mokwongo muya, mondo owuo kendo oneni jogo duto mane otamore lamo gima ketno onegi. 16 Bende nochuno ji duto, jomatindo gi jomadongo jomwandu kod jochan, wasumbini gi joma ni thoulo, mondo oket alama e rwetegi ma korachwich kata e lenda wengegi. 17 Mondo omi ng'ato ang'ata kik ng'iew kata uso gimoro amora, makmana ka en gi alamano ma en nying ondiek malichno kata kwan mar nyinge. 18 To ng'eyo tiend wachni dwaro rieko, Ng'at man gi ng'eyo matut, mondo okwan namba mar ondiek, nikech nambano en mar nying dhano. Nambano en mia auchiel gi piero auchiel gauchiel.\nFweny Mane 14\nNyarombo Gi Ji Alufu Mia Achiel Piero Ang'wen Gang'wen (144,000)\n1 a Eka ne ang'icho kendo naneno J¿ Nyarombo kochung' e wi Got Sayun. To ne en kod ji alufu mia achiel gi piero ang'wen gang'wen kendo nyinge owuon gi nying Wuon mare nondik e lenda wengegi. 2 Kendo ne awinjo dwol moro moa e polo ka mor ka mor pi aora maringo matek kendo ka mor mar polo. Dwolno mane awinjo ne chalo gi jo thumbe mag nyatiti magoyo nyatiti. 3 To ne giwero wer manyien ka gichungo e nyim kom duong', kendo e nyim gik mangima ang'wen kod jodongogo. Bende ne onge ng'ato mane nyalo puonj ore wero wendni makmana ji alufu mia achiel gi piero ang'wen gang'wen (144 ,000 ) mane gin joma nores koa e piny. 4 Jogi e joma ne ok odwanyore gi mon, to ne giritore maler. Giluwo bang' Nyarombo kamoro amora modhiye. Nong'iewgi koa kuom ji kendo mobedo kaka olembe mokwongo chiek michiwo ni Nyasaye kod Nyarombo. 5 Miriambo ne ok owuok e dhogi, gionge gi ketho moro amora.\n6 Eka ne aneno malaika moro ka huyo e kor polo. Ne en gi Wach Maber mochwere ma olando ni ji duto modak e piny ne pinje duto, gi dhoudi duto kod dhok duto gi ogendini duto. 7 Nokok gi dwol maduong' kowacho niya, "Luoruru Nyasaye kendo miyeuru duong', nikech saa ma ong'adoe bura osechopo! Lamuru Jal mane ochueyo polo gi piny, kod nam gi sokni mag pi." 8 Eka malaika mar ariyo nobiro kowacho niya, "Yaye! Babulon Dala Maduong' osepodho piny! Osepodho Piny! En e dhako cha mane omiyo ogendini duto omadho divai mar mer mar terruokne. 9 Bang' mano, malaika mar adek nobiro bang'gi kowacho gi duol maduong' niya, "Ka ng'ato ang'ata olamo ondiek malich kod gima ket kode, kendo ondikne alama e lenda wang'e kata e lwete, 10 ng'atno, bende, nyaka nomadh divai mar mirimb Nyasaye, moseol mopong' thich giteko moo ei kikombe mar mirimbe. Noyud sand ei mach makakni e nyim malaika maler, kendo e nyim Nyarombo. 11 To yich mach mar sandgino dhi malo nyaka chieng'. Jogo malamo ondiek malich kod gima ket kode, kata jogo mondiknegi alama mar nyinge, ok noyud yueyo odiechieng' kata otieno. 12 Ka eri ema kinda kod dhil mar jomaler, mag Nyasaye dwarore, jogo marito chike mag Nyasaye, kendo osiko koyie kuom Yesu. 13 Eka nawinjo dwol moa e polo kawacho niya, "Ndik ni, Chakre kawuononi, jogo gin johawi matho ka gin ei Ruoth!" Roho bende wacho ni, "Ee, gin johawi adier, nikech giniyue kuom tichgi matek, nimar timbegi noluwgi."\nKeyo Mar Piny\n14 To ne ang'icho, mi naneno e nyima bor polo marachar, to ewi bor polono ne nitie ng'ama obetie "machalo gi wuod dhano." Nosidho osimbo mar dhahabu e wiye, kendo ne oting'o pala mabith mar keyo e lwete. 15 Eka malaika machielo nowuok oa e Hekalu kaluongo gi duol maduong' jal mobedo e bor polono niya, "Kaw pandi mar keyo mondo ike, nikech saa mar keyo osechopo, nimar cham manie piny osechiek." 16 Omiyo jal mane obet e bor polo notiyo gi pande mar keyo e piny, mi nokayo piny ka cham. 17 To malaika machielo nowuok oa e Hekalu manie polo, en bende ne en gi pala mabith mar keyo. 18 Eka malaika moro machielo, mane nigi teko kuom mach, nobiro kowuok e kar kendo mar misango kendo norwongo gi dwol maduong' jamo mane nigi pala mabich mar keyo no wachone niya, "Kaw pandi mabithno mar keyo mondo ikago olemb mzabibu mag piny, nikech olembege ochiek ahinya!" 19 Omiyo malaikano notiyo gi pande mar keyo e piny, ne okayo olembe mzabibu kendo noketogi kar biyo mzabibu maduong' mar mirimb Nyasaye. 20 Olembego ne obi kinyonogi gi tielo e kar bichono e pap oko mar dala, to remo nochuer kamol kawuok kar bichono, mochopo mabor moromo kilomita mia adek koa e dala, to tut remono ne nyalo romo mita achiel gi nus.\nFweny Mane 15\nMalaike Abiriyo Makelo Masiche Abiriyo\n1 Eka ne aneno ei polo ranyisi machielo malich ahinya: Ne aneno Malaike, abiriyo, moting'o masiche abiriyo mogik nikech kuomgi mirimb Nyasaye ochopo kare. 2 Ne aneno gima chalo nam mar glas moru gi mach to e bathe kanyo ne aneno joma oseloyo ondiek malichno kod kido machalo kode to gi namba mar nyinge ko-chung'. Ne giting'o nyatiti mane omigi gi Nyasaye, 3 ka giwero wend Musa jatich Nyasaye gi wend Nyarombo kama: "Yaye; mano kaka tijeni dongo kendo lich aa Ruoth Nyasaye Manyalo Gik Moko Duto. Yoreni ni kare kendo gin adiera, Aa Ruodh ogendini manyaka nene. 4 En ng'a maok nyal luori aa Ruoth, maok nyal miyo nyingi duong? Nikech in kendi ema iler, ogendini duto nobi nyimi mondo olami, nimar timbeni makare osefwenyore ratiro." 5 Eka-ne ang'iyo mi aneno ka Hekalu mar Hemb Rapar oyawore e polo. 6 Malaike abiriyo moting'o masiche abiriyo nowuok e hekalu. Ne giruakore gi lewni maler mapakni kendo manyilni to ne gitweyo kamba mar dhahabu e korgi. 7 Achiel kuom gik mangima ang'wen ka ne omiyo malaike abiriyogo tewni abiriyo mag dhahabu mopong', gi mirimb Nyasaye, Nyasaye mosiko nyaka chieng'. 8 Hekalu ne iye opong' gi iro moa e duong' maler mar N)asaye kod tekone. To onge ng'ama ne nyalo donjo ei hekalu kapok masiche abiriyo mag malaike abiriyogo orumo.\nFweny Mane 16\nTewni Abiriyo Mag Mirimb Nyasaye\n1 Eka ne awinjo duol maduong' kakok koa ei hekalu ka wuoyo gi malaike abiriyogo kawachonigi niya "Koro dhiuru, mondo upuk tewni abiriyo mopong' gi mirimb Nyasaye e piny." 2 Malaika mokuongo nodhi mopuko tape e piny, mi adhonde malich mang'ue marach ne omako ji duto mane nigi alama mar ondiek malich kendo mane lamo gima ket lode. 3 Malaika mar ariyo noolo tape e nembe mi pi nembegi nolokore machal remb ng'at motho, kendo gik mangima duto modak e nembego ne otho. 4 Malaika mar adek noolo tape e aore gi sokni mag pi kendo pigegi ne olokore remo. 5 Bang'e ne awinjo malaika mochung'ne pige kawacho niya: "In kare kuom kelo kumgi, Aa Ng'ama ler mantie bende mane nitie, nikech iseng'ado bura kare; 6 nimar jogi ne osechwero remb jogi maler, gi jonabi, mane onegi to koro isemiyo gimadho remo mana kaka owinjore kodgi." 7 Eka ne awinjo duol kawuok e kendo mar misango kawacho niya, "Ee Ruoth Nyasaye Manyalo Gik Moko Duto kumni nikare kendo gin adieri." 8 Malaika mar ang'wen noolo tape e wang' chieng' mi chieng' nomi teko mar wang'o ji gi mach mager. 9 Liet mager mar chieng' nowang'ogi to ne gidhi nyime mana giyanyo nying Nyasaye man giteko mar geng'o masichego, kendo ne gitamore hulo richogi mondo gimiye duong'. 10 Eka malaika mar abich noolo tape e wi kom duong' mar ondiek malichno, to piny ruodhe nolokore mudho. Ji nokayo lewgi nikech rem malit mane gin-go 11 kendo ne giyanyo Nyasach polo nikech rem mane gin-go gi adhondegi; to kata kamano ne gitamore lokore kuom richo mane gisetimo. 12 Bang'e malaika mar auchiel noolo tape e aora maduong' mar Yufret, mi pige noduono mondo yo olosre ni ruodhi mane biro koa yo wuok chieng'. 13 Eka naneno jochiende adek machalo ogwende, ne giwuok e dho Thuol maduong' kendo e dho ondiek malich kendo e dho Janabi mar miriambo. 14 Gin chunje mag jochiende matimo timbe honni kendo gidhi ir ruodhi duto mag piny ngima mondo gichokgi ni lweny ma nobedie chieng' maduong'\nMar Nyasaye Manyalo Gik Moko Duto\n15 "Neuru! Abiro ka jakuo! Ng'atno en jahawi ma nonwang' kaneno kendo ma orwako lepe mondo wiye kik kuodi ka oyude duk. 16 Bang' mano chunjego nochoko ruod-higo kanyakla kama iluongo gi dho Hibrania ni Armagedon. 17 Kendo malaika mar abiriyo bende noolo tape e yamo; eka duol maduong' nowuok koa ei Hekalu e nyim kom maduong' mar loch kawacho niya, "Osetimore!" 18 Bang' mano, ne nitie mil polo makakni, koriadore kod mor polo gi yiengni malich mar piny. Piny noyiengni matek mapok oyiengni kamano nyaka aa chuech dhano. Adiera chutho ne en yiengni mar piny marachie moloyo. 19 Dala maduong' nobarore mopogore didek kendo mier madongo mag pinje ogendini nomukore mogore piny. Nyasaye noparo Babulon dala maduong', mi ne omiye kikombe mopong' gi divai mar mirimbe mager. 20 Chula ka chula nolal nono kendo gode duto bende nolal kamano. 21 Pe madongo dongo ma pek moro ka moro dirom kilo piero abich, noa e polo mogoyo ji. To ne giyango Nyasaye nikech masich peno, nimar ne en masira marach, moloyo!\nFweny Mane 17\nDhako Mobet Kuom Ondiek Malich\n1 Eka achiel kuom malaike abiriyo mane nigi tewni abiriyo nobiro ira, mowachona niya; "Bi mondo anyisi kum mar jachode maduong' mobet ewi pige mang'eny. 2 En ema ruodhi mag piny noterore kode, kendo ji duto modak e piny bende osemadho divai mar terruokne mi omer." 3 Bang'e malaika nokawa kapong' gi Roho kendo otera e thim. Ekanyono naneno dhako moro koidho ondiek malich makwar, ma dende duto nochadhore gi nyinge mag ayany, kendo ne en gi wiye abiriyo kod tunge apar. 4 Dhakono nor-wakore gi lewni maralik gi makwar, kendo nolichore gi dhahabu kod kite mabeyo manengogi tek gi Mu. To noting'o e lwete kikombe mar dhahabu, mopong' gi gik modwanyore kod timbe mochido mag ter-ruokne. 5 Kendo nyingni nondik e lenda wang'e niya: "HONO, BABULON MADUONG' MIN JOCHODE DUTO, KENDO MIN GIK MODWANYORE MAG PINY." 6 Bende ne aneno dhakono komer gi remb jo-maler mag Nyasaye, remb jogo mane ohulo ni Yesu e Ruoth. Kane Anene Ne Awuoro Ahinya. 7 Eka malaika cha nopenja ni, "Ere gima omiyo iwuoro kamano? Abiro nyisi tiend wach mopondo mar dhakono kod mar ondiek malich moidho gi wiye abiriyo kod tunge apar. 8 Ondiek malich mane ineno, yande nitie, to tinde oonge kendo obiro wuok oa e Bur Matut Maonge Gikone ka odhiyo e kar tethruokne. Ji duto modak e piny, ma nyingegi ok ondiki e kitap ngima nyaka aa chakruok mar piny nowuor ka gineno ondiek malichno, nikech yande entie to tinde oonge, to nochak oduogi-kendo. 9 "Ng'eyo tiend wachni dwaro paro matut man-gi rieko. Wiye abiriyogo gin gode abiriyo ma dhakono obetie. 10 To bende gin ruodhi abiriyo. Ma abich kuomgi osepodho, to achiel pod nitie, to machielo pod ok obiro; to kapo ni obiro to nobedi kuom thuolo mabor matin. 11 Ondiek malichno ma yande nitie, to tinde oonge, en ruoth mar aboro. Bende en achiel kuom ruodhi abiriyogo, kendo odhiyo e kar kethruokne. 12 Tunge apargo mane ineno, gin ruodhi apar ma pok oyudo pinyruoth to ibiro miyogi teko mar locho kuom saa achiel kende, kaka ruodhi kaachiel gi ondiek malichno. 13 Gin duto gin gi paro achiel kendo ginichiw tekogi kod lochgi ni ondiek malichno. 14 Giniked gi Nyarombo, to Nyarombo nologi nikech en e Jaduong' mar jodongo, kendo Ruodh ruodhi, to jogo manobed kode, gin joge moluongi, jomoyier gi jogo maluwe gadiera." 15 Eka malaikano nowachona niya, "Pigego mane ineno ma dhako ma jachode obedoe, gin ji gi ogendini mang'eny k>d dhout pinje gi joma wacho dhok mopogore opogore. 16 To ondiek malichno gi tunge apargo mane ineno biro bedo mager kod dhakono ma jachode. Ginihinye kagitieke kendo weye duk; ginicham ringe, ma giniwang'e te gi mach. 17 Nimar Nyasaye oseketo e chunygi mondo gitim gima odwaro ka gimiyo ondiek lochgi mondo olochi, nyaka wach Nyasaye ochopi. 18 Dhakono mane ineno en e dala maduong' man gi loch kuom ruodhi mag piny."\nFweny Mane 18\n1 Bang' mani ne aneno malaika machielo kalor piny aa e polo. Ne en gi teko maduong', kendo lerne ne menyo piny. 2 Nokok gi dwol maduong' kowacho niya, "Yaye! Babulon dala maduong' osepodho! Osepodho! Osedoko kar dak mar jochiende, kendo odoko gunda ma chuny duto mochido odakie, kaachiel gi winy duto makelo luoro gi mago maok ler makuero. 3 Mano osetimore nikech ogendini e pinje duto osemadho divai mar neko mag terruokne, Ruodhi mag piny oseterore kode, kendo jo-ohala mag piny bende osedoko jomwandu nikech ohala ma ngimane oyombore mane odhialorego." 4 Eka nawinjo dwol moro machielo moa e polo kawacho niya: "Un joga, wuoguru ua kuome, mondo kik ubed achiel kode e richone, mondo omi kik un wang' masichene, 5 nikech richone osebi-wore mochopo e polo malo, kendo Nyasaye koro o separo timbene mamonogo. 6 Timneuru kaka oseti-mono! Medneuru nyadiriyo kuom gik ma osetimo! Losneuru mathne mane omiyo ji e kikombene nyadiriyo. 7 Miyeuru sand kod ywa-gruok mang'eny marom gi duong' kod dhialruok mar ngima moyom-bore manodakie kendo manomiyore owuon. Nosungore kowacho e chunye niya, 'Abedo kaka ruoth madhako, ok an chie liel kendo ok ane gima dimi aywag ngang'. 8 Emomiyo masichege chieng' moro achiel noloye: masichego gin tho gi ywa-gruok kod kech. Mach nowang'e kendo tieke duto, nikech Ruoth Nyasaye mang'adone bura, nigi teko maduong' moloyo!' 9 "To ruodhi mag piny mane oterore kode, kendo bedo kode e ngima moyom-bore noywage kendo sedo kod nyinge ka gineno yiro madum ka owang'. 10 Ginichung' mabor ka giluoro sandne kendo ka giywak niya, "To mano kaka lit! To mano kaka lit!" Yaye dala maduong'. Yaye Babulon; dala maduong' man-gi teko! Kethruokni osechoponi kuom saa achiel kende!" 11 "Johala mag piny noywage ka giden-go, nikech onge ng'at ma nochak ong'iew mwandugi kendo. 12 Mwandugigo gin: dhahabu gi fedha kod kite mabeyo manen-gogi tek gi lulu kod lewni mabeyo, gi lewni maralik, lewni mareprep kod lewni makwar gi yien duto madum tik mamit, gi gik moko duto molos gi lak liech, gi yien ma neng'ogi tek kod molos gi nyinyo, kod muia kendo molos gi kite mabeyo, 13 kod gik moko kaka dalasini gi gik mang'ue ng'ar; kaka ubani gi mor wir madum tik mamit kod uvumba gi divai kod mor mzabibu gi mogo mayom gi ngano kod dhok gi rombe gi farese gi geche lweny kod ringruok gi chunje ji bende. 14 "Giniwach niya, 'Olembe ma yande igombo oserumoni. Mwandugi duto kod gik mabeyo malombo wang' oselal chutho, ok nibed kodgi kendo ngang'.' 15 Jo-ohala mane ouso gigegi kendo obedo momewo nikech gigege nochung' mabor, ka giluor nikech sandruokne. Giniywagi kagidengo, 16 kendo goyo nduru ka giwacho niya: "Mano kaka lit! Mano kaka lit, Yaye dala maduong' morwakore gi lewni mabeyo kod lewni mareprep gi makwar, mapakni gi dhahabu gi kite mabeyo manengogi tek kod lulu! 17 Mano kaka mwandu mathoth kama osekethi motieki kuom saa achiel kende!' "Jotend yiedhi duto, gi jowuoth duto mawuotho gi yiedhi kod jokwang' yiedhi gi jogo duto ma loko ohala e nam, ginichung' gichien. 18 Ka gineno yiche dum kowang' gini wach niya: 'Bende ne nitie dala moro machalo gi dala maduong'ni? 19 Giniket buru e wigi kendo goyo nduru ka giywak niya: "Mano kaka lit! Mano kaka lit, Yaye dala maduong' Kama ji duto mane nigi Yiedhi e nam, nobedo joma omewo nikech mwandune. Mano kaka osekethe kendo otieke chutho mana kuom saa achiel kende. 20 Yaye polo bed maraor kuom kethne. Un jomaler mag Nyasaye gi joote kod jonabi, beduru mamor! Nyasaye oseng'adone bura kendo kume nikech timbe mane otimonu. 21 Eka malaika maratego nokawo kidi machalo gi pong' rego maduong', noting'e kendo nobologo e nam, kowacho niya: "Mana gi gero malich kama, e kaka Babulon dala maduong' nomuki kendo ok nonene ngang'. 22 Wende jogo thum nyatiti gi jower, kod jogo asili gi jogo tung', ok nowinji e iyi kendo ngang'. Kata johala moro amora ok noyud e iyi kendo ngang', bende dwond pong' marego ok now-inj kendo e iyi ngang'. 23 Ler mar taya ok norieny kendo e iyi chutho. Dwond wuon kisera gi dwond miaha bende ok nowinj eiyi kendo ngang'. Jolok ohala magi ne gin ji madongo e piny. To pinje duto nobaro mokethore nikech wuondni kod timbeni mayore mag juok. 24 Ne oyud kuome remb jonabi gi remb jomaler, kod remb ji duto mane osene-giepiny.\nFweny Mane 19\n1 Bang' mani, nawinjo gima chalo kJ gi koko maduong' mar oganda ei polo kawacho niya: "Haleluya! Warruok gi duong' kod teko odok ne Nyasachwa, 2 nikech buchene gin adiera kendo kare. Oseng'ado bura ni jachodeno maduong' mane oketho piny gi ter-ruokne. Adier Nyasaye osekume nikech nonego jotich Nyasaye.' 3 Eka ne gigoyo koko kendo niya: "Haleluya! Iro moa kuome kowang' nodum mochuere manyaka chieng'." 4 To jodongo piero ariyo gang'wen gi gik mangima ang'wen kande, nopodho piny auma kendo ma gi dendo Nyasaye mane obedo e kom duong' mar loch. Negiywak niya: Amin! Haleluya!" 5 Eka dwol noa e kom duong' mar loch, kawacho niya: "Pakuru Nyasachwa, un jotichne duto, un joge moluore, jomatindo kod jo madongo!" 6 Bang'e ne awinjo gima chalo gi koko oganda mang'eny machalo gi koko mar pige maringo matek, bende machalo gi polo mamor matek, kawacho niya: "Ruoth omi duong'! Haleluya! Nimar Ruoth Nyasaye Manyalo Gik Moko Duto, olocho. 7 Wabed moil kendo mamor ahinya kendo wamiyeuru duong'! Nikech kinde mar arus mar Nyarombo osechopo, to miahane oseikore. 8 Osemiye law maber mareprep, mapichni kendo maler, mondo orwaki. (Law maberno ochungo kar timbe makare mag jomaler.) 9 Eka malaikano nowachona ni, Ndik kama: Jogo gin johawi moluongi e chiemb arus mar Nyarombo!' Eka nomedo wacho niya, "Magi gin weche ma adier mag Nyasaye." 10 Eka napodho piny e tiende mondo alame. To nowachona niya, "Ngang'! Kik itim kamano! An bende an mana jatich wadu kaachiel gi joweteni mohulo gichir wach kuom Yesu. Nyasaye kende ema owinjore ilam! Wach adierano mar Yesu e ma kelo koro wach mar jonabi."\nJaith Faras Marachar\n11 Eka naneno polo koyawore kendo naneno faras marachar kochungo e nyima ma jaithne iluongo ni Jaratiro, kendo Jaadiera. Ong'ado buchege e yo makare kendo okedo lwenjege gi ratiro. 12 Wengene chalo mach makakni to osimbe mang'eny ni e wiye. En gi nying' mondik kuome, maonge ng'ama ong'eyo, makmana en owuon. 13 Kendo orwakore gi kandho moling' e remo, to nyinge en Wach Nyasaye. 14 Ogend lweny mag polo neluwe, ka giidho farese marachere kendo ka girwakore gi lewni mabeyo mareprep marochere kendo maler. 15 To ligangla mabith wuok e dhoge ma ochwowogo ogendini manie pinje. Obiro locho korito-gi gi ludh nyinyo. To enonyon-gi ka jabi-cho mar divai kotoyo mirimb Nyasaye Manyalo Gik Moko Duto kuom-gi. 16 En gi nying mondik e kandhone kendo e bamne ni: RUODH RUODHI, KENDO JADUONG' MAR JODONGO. 17 To bang'e ne aneno malaika moro kochung'e wang' chieng'; nogoyo koko gi dwol maduong' ne winy duto mane huyo e kor polo niya, "Biuru, uchokru kaachiel e kar chiemo maduong' mar Nyasaye, 18 mondo ucham ringre ruodhi, gi ringre jotend lweny kod ringre joma rateke, gi ringre farese kod joithgi kaachiel gi ringre ji duto, joma ni thuolo gi wasumbini, joma tindo gi joma dongo. 19 Eka naneno ondiek malichno gi ruodhi mag piny kod cgen-dinigi mag lweny kochokore kaachiel mondo giked gi Jalno moidho faras kod ogandane mar lweny. 20 To ne omak ondiek malichno kaachiel gi janabi mar miriambo, mane o setimo timbe honni e nyinge. Honnigo ema ne osewuondogo joma ne oketinigi alama mar ondiek malichno kendo negilamo gima ket kode. Kargi gik moko ariyogi ne owitgi kagingi-ma e ataro mar mach maliel mager. 21 To jogegi mane odong' noneg gi ligangla mane owuok e dho jaidh faras, kendo winy duto nokidho ringregi.\nFweny Mane 20\nHigni Alufu Achiel\n1 Eka naneno malaika kalor oa e polo, koting'o e lwete kifungu mar Bur Matut Maonge gikone kod nyororo maduong'. 2 Ne omako matek Thuol maduong'no, thuol machon cha, ma en Jachien kata Satan, kendo notueye kuom higni alufu achiel. 3 Ne owite e Bur Matut Maonge gikone, kendo nolorone modi-none e iye, mondo kik ochak owuond ogendini mag pinje ngang' nyaka higni alufu achielgo rum. To bang'e nogonye mondo obed thuolo kuom kinde matin. 4 Bang' mano, ne aneno kombe mag loch, majoma ne obet e kombego nosemi teko mar ng'ado bura. Bende ne aneno chunje joma ne ong'ad wiyegi nikech wach yie margi motegno mane gihulo kuom Yesu kendo wach Nyasaye mane guando. Jogi ne ok olamo ondiek malichno kata gima ket kode kendo alama mare ne ok oket e lenda wengegi kata lwetegi. Ne gidoko mangima kendo negilocho gi Kristo kuom higni alufu achiel. 5 Ma e chier mokwongo. (To jo motho man-odong' mane ok ochier e chierni, ne ok odoko mangima nyaka higni alufu achielgo nommo.) 6 Gin johawi kendo mopuod-hi jogo mochier e chier mokwongo. Tho mar ariyo onge gi teko kuomgi, to ginibed jodolo mag Nyasaye kendo mag Kristo kendo giniloch kode kuom higini alufu achiel.\n7 To bang' ka higni alufu achiel oseru-mo, Satan nogony mobed thuolo koa e bur mane otueye, 8 kendo nowuog oko kodhiyo mondo owuond ogendini duto mag tunge ang'wen mag piny, ma gin Gog gi Magog, kendo nochokgi kaachiel mondo gidhi e lweny To kar kwan-gi romre gi kuoyo manie dho nam. 9 Ne giwuotho mi gik-wako piny te, kendo ne gilworo kar jot mar jo-Nyasaye, dala maduong' ma ohero. To mach ne oa e polo mobiro e piny kendo nowang'ogi motiekogi. 10 To Jachien, mane owuondogi ne owit e ataro mar mach maliel mager, kama ondiek malichno gi janabi majawuondno nowitie. Kanyono nosandgie odiechieng' gi otieno nyaka chieng'.\nJomotho Ing'ado Nigi Bura\n11 Eka naneno kom mar loch maduong' marachar kaachiel gi jal manobedo e komno. Piny gi polo noringo oa e nyime kendo ne gilal maok nonegi kendo. 12 To ne aneno jo motho, jotelo madongo gi jomatindo, ne gichungo e nyim kom maduong' mar loch, kendo kitepe noyaw. Kitabu moro noyaw, ma en kitap ngima. Jomothogo nong'ad nigi bura koluwore kod gik mane gisetimo kaka ondiki e kite-pego. 13 Nam nogolo oko jomotho manie iye, to Tho gi Piny Joma otho nogolo oko jomotho manie igi, kendo ng'ato ka ng'ato nong'adne bura koluwore kod gik mane osetimo. 14 Eka tho gi Piny Joma otho nowiti e ataro mar mach. Ataro mar machno e tho mar ariyo. 15 Ng'ato ang'ata ma nyinge ne ok onwang' kondiki e kitap ngima, nowit e ataro mar mach.\nFweny Mane 21\n1 Eka ne aneno polo manyien gi piny manyien. Polo mokwongo gi piny mokwongo noselal, to nam bende noselal kamano. 2 Bang'e naneno Dalano Maler, ma en Jerusalem manyien kalor piny oa e polo ir Nyasaye, ka oikore ka miaha morwakore maber ni chuore. 3 To ne awinjo dwol maduong' moa e kom duong' mar loch mawacho niya, "Koro kar dak mar Nyasaye ni kod ji kendo enodag kodgi, ginibed joge, to Nyasaye owuon enobed kodgi kendo nobed Nyasachgi. 4 Enoywe pi wengegi duto. Tho kata ywak gi nduru kod rem ok nochak obedie kendo ngang', nikech gik machon oserumo'. 5 Jal manobed e kom duong' mar loch nowacho niya, 'Neuru! Aloso gik moko duto bedo manyien! "Eka nowacho kendo niya, "Ndik mani, nikech wechegi gin migeno kendo gin adiera." 6 Bang' mano nowachona niya: "Osetimore. An e Alfa gi Omega, Chakruok gi Giko, Ng'at ma riyo oloyo anami modho pi soko mar ngima, nono ma onge nengo. 7 Ng'at molocho noyud gigi duto kaka gir keni, kendo anabed Nyasache, to en obed wuoda. 8 To jomalu-or, gi joma ok oyie kod jokoko gi jonek kod jomaterore, gi jojuogi gi jomalamo nyiseche manono kod jomiriambo duto, kargi nobed mana ataro mar mach maliel mager, ma en tho mar ariyo! 9 Eka achiel kuom malaike abiriyogo mane nigi tewni abiriyo moting'o masiche abiriyo mogik nobiro ira mowachona niya, "Bi, mondo anyisi miaha ma en chi Nyarombo." 10 To malaikano noting'a kapong' gi roho motera malo e wi got maduong' kendo mabor, mi nonyisa Jerusalem, Dala Maler, kalor piny aa e polo ir Nyasaye. 11 Ne orieny gi ler mar duong' Nyasaye, to lerne ne rieny ka kidi ma nengone tek, kaka jaspa maler ahinya. 12 Ne en gi ohinga maduong' kendo mabor man gi dhorangeye apar gariyo kendo man gi malaike apar-gariyo e dhor-angeyego. E dhorangeyego nondikie nying ogendini apar gariyo mag Israel. 13 Dhorangeye adek ne ni yo wuok chieng', to adek yo nyandwat, kendo adek yo mil-ambo gi adek mamoko yo podho chieng'. 14 To ohinga mar dalano ne nigi misingi apar gariyo, mane ondikie nying joote apar gariyo mag Nyarombo. 15 Malaikano mane owuoyo koda, ne nigi luth mar rapim molos gi dhahabu mipimogo dalano, gi dhorangeyene kod ohingane. 16 Dalano noger ma bethene ang'wen romore, borne rom gi lachne. Nopimo dala gi luth kendo noyudo ni borne gi lachne kod kaka oidho malo ne romo kilo-mita alufu ariyo gi mia ariyo maromore. 17 Ne opimo ohingane bende, mi oyudo ni pek mar kore oromo bede mia achiel gi piero ang'wen gang'wen, kipimo gi bat mar dhano, ma en rapim mane malaika otiyogo. 18 Ohingano noger gi jaspa, to dala hie ne dhahabu lilo marieny ka glas maler. 19 Misingi mar ohinga mar dala nokedi gi kite mabeyo duto ma nengogi tek. Misingi mokwongo nolos gi jaspa, to mar ariyo ne safir, eka mar adek ne kalke-do kendo mar ang'wen ne zumaridi, 20 to mar abich ne sardonikso, mar auchiel ne sardius, eka mar abiriyo ne krusolith, to mar aboro ne berul, mar ochiko ne topaz, to mar apar ne kruskopraso, kendo mar apar gachiel ne huakintho, to mar apar gariyo ne amethusto. 21 Dhorangeye apar gariyogo ne gin kite mag lulu ma nengogi tek, kendo dhorangach ka dhorangach nolos gi lulu achiel achiel moriwore. Yor dalano ne dhahabu lilo marieny maler ka glas. 22 To ne ok aneno Hekalu ie dalano, nikech Ruoth Nyasaye Manyalo Gik Moko Duto kod Nyarombo ema obedo Hekalu mare. 23 Dalano ok dwar chieng' kata due mondo orienyne, nimar dwong' Nyasaye ema miye ler, kendo Nyarombo e tache. 24 Ogendini mag pinje nowuothi e lerne, kendo ruodhi mag pinje nokel bergi e iye. 25 Dhorangeyene ok nolor odiechieng' moro amora, to otieno bende ok nobedie ngang' kuro. 26 Duong' gi mwandu mag ogendini mag pinje nokel e iye. 27 To gimoro amora ma ok ler, kata ng'ato matimo gik mamono, kata mariambo, ok nodonjie, makmana jogo ma nying-gi ondiki e kitap Nyarombo mar ngima kende.\nFweny Mane 22\nAora Mar Ngima\n1 Bang'e eka malaika nonyisa aora mar pi mar ngima, marieny maler ahinya, kendo mamol kaa e kom duong' mar loch mar Nyasaye gi mar Nyarombo, 2 ne omol e dier yo maduong' mar dalano. To bath aora koni gi koni ne nitie yath mar ngima konyago olembe apar gariyo kendo ne onyago olem-begego due ka due, bende ite yadhno ema ithiedhogo ogendini mag pinje. 3 Kuong' moro amora ok nobedie kendo. Kom duong' mar loch Nyasaye gi mar Nyarombo ema nobedie ei dalano, to jotichne notine. 4 Gininene wang' gi wang' kendo nyinge nobed e lenda wengegi. 5 Otieno ok nobedie kendo ngang'. Ok ginidwar ler mar taya kata ler mar chieng', nikech Ruoth Nyasaye ema nomigi ler. To ginilochi nyaka chieng'. 6 Eka malaikano nowachona niya, "Wechegi gin weche migeno kendo ma adiera. To Ruoth ma Nyasach chunje mag jonabi, nooro malaikane mondo onyis jotichne gik mabiro timore mapiyo."\n7 "Neuru abiro mapiyo! Ng'atno en jahawi momako weche mokor manie kitabuni!" 8 An, Johana ema nawinjo gigi kendo ne anenogi. To kane asewinjogi kendo neno-gi, napodho piny e tiend malaikano mane nyisagi. 9 To nowachona niya, "Kik itim kamano. An bende an jatich wadu matiyo kodi kaachiel gi joweteni ma jonabi gi jogo duto morito weche manie kitabuni. Mi Nyasaye duong'!" 10 Bang' mano nowachona niya, "Kik iling' mak ihulo weche mokor manie kitabuni, nikech kindeno ma gigo onego timre chiegni. 11 We ng'at matimo richo odhi nyime kod timo richo; kendo ng'at ma chunye ochido odhi nyime timo timbe mochido; to ng'at matimo makare bende odhi nyime gi timo makare, to ng'at maler odhi nyime gi bedo maler." 12 "Ne, abiro piyo! Ating'o michna, to abiro miyo ng'ato ka ng'ato koluwore kod gima osetimo. 13 An Alfa gi Omega, Jal Mwokongo kendo Mogik kendo An e Chakruok gi Giko. 14 "Johawi gin jogo ma lwoko kand-hogi maler, mondo omi gibed gi ratiro mar chamo olemb yath mar ngimano kendo gikadh ka gidonjo e dhorangeye mag dalano. 15 To guogi, gi jojuogi, gi jomaterore kod jonek, gi joma lamo nyiseche manono kod ji duto ma ohero miriambo kendo matimo gik maok adiera, duto nobed oko." 16 "An, Yesu aseoro malaikana mondo ohulni wechegi ilonygo kanise. An Tiend anyuola kendo Koth Daudi, to bende an Sulwe Maler mar Okinyi." 17 Roho gi miaha wacho ni, "Bi!" To ng'ato mawinjo, bende owach niya, "Bi!" Ng'ama riyo oloyo, mondo obi, kendo ng'at mohero, mondo obi oyud pi ngima mochiw nono. 18 An Johana asiemo ng'ato ka ng'ato mawinjo wechegi mokor mag kitabuni kama: Ka ng'ato moro nomed gimoro amora e wechegi, Nyasaye nomedne ng'atno masiche mondik e kitabuni. 19 To bende ka ng'ato moro nogol oko weche manie kitabuni mar koro, Nyasaye nogol oko kamaye pokne manie yath mar ngima kendo manie dala maler, mondiki e kitabuni. 20 Jal mawacho wechegi wacho kendo niya, "Ee, Abiro mapiyo." Amin! Bi, Ruoth Yesu. 21 Ng'wono mar Ruodhwa Yesu obed gi jo-Nyasaye. Amin.


“Wuora oseketo gik moko duto e lweta. To onge ng’ama ong’eyo Wuoro to mak mana Wuowi, kod joma Wuowi omiyo ong’eye. “Biuru ira, un duto mujony kendo mugangoru mapek, mondo amiu yueyo. Rwakuru lodi ma amiyou e ng’utu, kendo puonjreuru kuoma, nikech chunya muol kendo dembore. Kamano unuyud yueyo e chunyu, nnimar lodi ma amiyou yom, kendo misika yot.”\n Roho ema kelo ngima; dhano to ok nyal gimoro. Weche ma asewachonu gin roho kod ngima, to ji moko kuomu pod ok oyie.” Yesu nowacho kamano nikech nyaka a chakruok noseng’eyo joma oyie, kod ng’at mane biro ndhoge. Eka nomedo wacho niya, “Mano ema omiyo ne awachonu ni ng’ato ok nyal biro ira ka ok Wuora ema omiyo obiro.”\n Un joma wuondore ni ohero Nyasayegi! Isaya ne ni kare kane okoro wach kuomu ni, ‘Jogi paka mana gi dhogi, to chunygi bor koda. Gilama kayiem nono, nimar gipuonjo chike mag dhano, mana ka gima gin chike Nyasaye!’ ”\n Ji moko nokelo nyithindo ir Yesu mondo oket lwete kuomgi, to jopuonjrene nokwerogi. Kane Yesu oneno ka jopuonjrene kwero jogo kamano, nosin, mi owacho ni jopuonjrene niya, “Weuru nyithindo obi ira! Kik utamgi, nikech joma kamagi ema yudo gweth mar Loch Nyasaye! Awachonu adier ni, ng’at ma ok oyie Loch Nyasaye gi chuny machalo gi chuny nyathi matin, ok noyud gueth mar Lochne ngang’!” Eka nokwako nyithindogo, mi oguedho moro ka moro, koketo lwete kuome.\n To ng’wono ma Nyasaye ochiwo ni dhano duong’ moloyo nyiego. En mana kaka Muma owacho niya, “Nyasaye miyo joma muol ng’wono, to odagi josunga.” Emomiyo, winjuru Nyasaye. Tamuru Satan to noringu. Nyasaye to kusudo ire to nosud iru. Un joricho, lwokuru luetu, kendo un johubagabaga, puodhuru chunyu.\nto kata kamano udagi biro ira mondo uyud ngima.\n Onge ng’ama nyalo biro ira mak mana ka Wuoro mane oora ema okele; kendo anachiere chieng’ giko piny. Ondik e Kitap jonabi ni, ‘Nyasaye nopuonj ji duto.’ Omiyo ng’ato ka ng’ato ma owinjo dwond Wuoro mi opuonjore kuome, to biro mana ira.\n Chieng’ mogik mar sawo, mane en odiechieng’ maduong’ ahinya, Yesu nochung’ mowacho gi dwol maduong’ niya, “Ng’at ma riyo oloyo mondo obi ira, omodhi. En mana kaka Muma wacho ni, ‘Aore mag pi mangima nomol kawuok kuome.’ ” To Yesu ne oloso kuom Roho, ma ji duto moyie kuome ne biro yudo. To e kindeno Roho ne pok obiro, nikech Yesu ne pok oyudo duong’ne.\n Emomiyo koro wamakuru yie ma wahulo matek, nikech wan gi Jadolo Maduong’ nosedhi nyaka e nyim Nyasaye. En Yesu Wuod Nyasaye. Wan gi Jadolo Maduong’ manyalo kecho nyawowa nikech noteme e yore duto ma wan bende itemowae, to ne ok otimo richo. Emomiyo wasuduru gi chir e nyim kom Nyasachwa mang’won, mondo okechwa, kendo okonywa kuom ng’wonone e kinde ma wadwaroe kony.\n “An Yesu aseoro malaikana mondo ohulnu wechegi ukonygo kanyakla mag jo-Kristo. An Nyakwar Daudi, kendo an sulue mar okinyi.” Roho gi Miaha wacho ni, “Bi!” Ng’ama owinjo, bende mondo owach ni, “Bi!” To ng’ama riyo oloyo, mondo obi oyud pi mar ngima nono, mak ochulo gimoro.\nRoho gi Miaha wacho ni, “Bi!” Ng’ama owinjo, bende mondo owach ni, “Bi!” To ng’ama riyo oloyo, mondo obi oyud pi mar ngima nono, mak ochulo gimoro.\n Emomiyo owetena, koro wanyalo donjo Kama Ler Moloyo gi chir, nikech Yesu osethonwa, mi oyawonwa yo manyien kendo mangima kuom ringre owuon, mondo wakadh nanga mar rageng’ wadonj e nyim Nyasaye. Kaka koro wan gi jadolo maduong’ e od Nyasaye, wasuduru ir Nyasaye gi chuny maradier, kendo ka wan gi yie motegno, bende ka chunywa manyisowa ni wan joketho opwodhi, kendo ka ringrewa olwoki gi pi maliw.


Kik Iwe Gimoro Amora Oketi Mabor gi Jehova | Study\nSOM E Afrikaans Albanian Amharic Arabic Armenian Armenian (Ma Imbo) Azerbaijani Azerbaijani (Cyrillic) Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Machon) Chinese Mandarin (Mayot) Croatian Czech Danish Dhok mar Ranyisi ma Brazilian Dhok mar Ranyisi ma Colombian Dhok mar Ranyisi ma Italian Dhok mar Ranyisi ma Japanese Dhok mar Ranyisi ma Mexican Dhok mar Ranyisi ma Russian Dhok mar ranyisi ma Amerka Dhok mar ranyisi ma Argentinian Dholuo Dutch Efik Estonian Ewe Faransa Finnish Ga Georgian German Greek Greenlandik Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Kisungu Korean Kwangali Kwanyama Latvian Lingala Lithuanian Malagasy Malay Maltese Mizo Moore Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Rarontongan Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uzbek Venda Vietnamese Wolaita Xhosa Yoruba Zande Zulu\n“Yieruru tinendeni Nyasaye mubiro tiyone.”—JOSH. 24:15, The Bible in Luo, 1976.\nTEM ANE CHIWO DWOKO\nParo mane monego wabedgo e wi wach tich?\nInyalo nyiso nade ni in gi paro maok kal tong’ kuom wach manyo mor?\nKapo ni achiel kuom joodu oweyo Jehova inyalo nyagori nade gi kuyo mabetie?\nWACH motigo ni “yieruru” en wach mapek ahinya. Ng’at monego otim yiero, en ng’ama nigi thuolo kod nyalo mar chiko kaka ngimane biro chalo. Kuom ranyisi: Kaw ane ng’at mawuotho e yo, to mapiyo nono ochopo e yo mokagore ariyo. Obiro yiero luwo mane? Kapo ni ong’eyo kama odwaro dhiye, nenore ni yo achiel ema biro chope kuno, to machielono nyalo tere mabor gi kama odhiyeno.\n1-3. (a) Ang’o momiyo Joshua en ranyisi maber mar jal ma notimo yiero maber e ngima? (b) Ang’o monego waket e paro sama onego watim yiero moro?\n2 Muma oting’o ranyisi mang’eny mag joma nonego otim yiero e yo ma kamano. Kuom ranyisi, Kain ne nyaka yier kabe obiro weyo mirima ochike kata en ema ochik mirimbe. (Chak. 4:6, 7) Joshua ne nyaka yier e kind tiyo ne Nyasaye madier kata tiyo ne nyiseche mag miriambo. (Josh. 24:15) Gimaduong’ ma Joshua ne dwaro ne en siko machiegni gi Jehova; omiyo noyiero yo ma ne dhi konye chopo dwaroneno. Kain to ok ne nigi gombo ma kamano, kendo noyiero yo ma ne dhi medo kete mabor gi Jehova.\n3 Seche moko nyalo dwarore ni watim yiero e weche moko ma korgi tek e ngimawa. Kapo ni onego itim yiero machalo kamano, ket e paro ni dwaro mari maduong’ en miyo Jehova duong’ e gimoro amora mitimo kendo itang’ gi gimoro amora manyalo miyo iwe Jehova. (Som Jo Hibrania 3:12.) E sulani koda e sula maluwo, wabiro nono weche moko abiriyo e ngimawa maok onego wawe opogwa gi Jehova.\nTIJE MAG MANYO YUTO\n4. Ang’o momiyo tije ma miyowa yuto en gima dwarore ahinya?\n4 Jokristo nigi ting’ mar rito ngimagi koda mag joodgi. Muma wacho ni ng’at maok dwar rito joode rach moloyo ng’at maok oyie. (2 Thes. 3:10; 1 Tim. 5:8) Nenore maler ni tije mag manyo yuto gin gik madwarore ahinya e ngimawa, mak mana ni ka ng’ato ok otang’ to wach manyo yuto nyalo kete mabor gi Jehova. E yo mane?\n5. Gin weche mage manyaka wakwong wanon kapok wayie kawo tich moro amora?\n5 To nade kapo ni imanyo tich. Kapo ni idak e piny kata e gweng’ kama yudo tich ok yot, inyalo donjo e tem mar kawo tich moro amora mikwongo rodhnogo. To nade kapo ni tijno ok winjre gi puonj mag Muma? To nade kapo ni chenro mag tich kata wuodhe motudore gi tijno biro moni timo migepe mag Jokristo, kata keti mabor gi joodi? Be onego iyie ayieya gi tijno, kiparo ni ber bedo gi tich moro amora moloyo bedo maonge tich? Ber king’eyo ni timo yiero maok kare, nyalo keti mabor gi Jehova. (Hib. 2:1) Kata bed ni imanyo tich kata inono chal mar tich mitiyo gie sani, ere kaka inyalo timo yiero e yo mariek?\n6, 7. (a) Gin ang’o ma ng’ato nyalo dwaro chopo kaluwore gi tich moyiero timo? (b) En paro mane mabiro konyi bedo machiegni gi Jehova, to nikech ang’o?\n6 Mana kaka ne wakwongo wacho, ket e paro kama gima itimono biro chope kodi. Penjri kama, ‘Tich matiyoni biro chopa kanye? ’ Kapo ni ineno ni tich mamiyi yuto konyi kaachiel gi joodi sama utiyo ne Jehova, mano biro miyo Jehova ogwedh kinda mitimo. (Math. 6:33) Sama ilalo tiji, kata yuto mari odok piny apoya nono, mano ok mon Jehova konyi. (Isa. 59:1) Jehova “ong’eyo reso e temruok jo ma oluore.”—2 Pet. 2:9.\n7 To nade kapo ni gombo mari en mana bedo gi mwandu? Samoro inyalo yudo mwandugo. To kata weche odhini maber, ber mondo ing’e ni mwandu ok bi nono—onyalo keloni hinyruok mathoth. (Som 1 Timotheo 6:9, 10.) Keto paro ahinya e manyo mwandu nyalo pogo ng’ato gi Jehova.\n8, 9. Ang’o ma jonyuol onego oket e paro kaluwore gi kaka gikawo tijegi mag ringruok? Ler ane.\n8 Ka in janyuol, par ane kaka ranyisi miketo nyalo mulo ngima nyithindi. En ang’o ma nyithindi neno ni ikawo kaka gimaduong’ e ngimani—tich mitiyo koso osiep manie kindi gi Jehova? Kapo ni gineno ni manyo mwandu gi huma ema ikawo kaka gimaduong’ e ngimani, donge nyalo bedo mayotnegi luwo ranyisi marachno ma gikone biro miyo gihinyre? Be pod ginyalo dhi nyime miyi luor kaka janyuol? Jakristo moro ma nyako ma jahigini 17 wacho kama: “Kanyalo paro, wuonwa en ng’at mosebedo kodich ahinya e tich chakre chon. Mokwongo, ne nenore ka gima otiyo matek nikech nodwaro mondo wadag e ngima maber ahinya maonge chandruok. Nodwaro ni oritwa maber e yor ringruok kaka nyalore. Kata kamano, machiegni-ni, lokruok moro osebetie. Oketo pache duto e tije, kae to onyiewo gik maok ochuno. Nikech mano, wang’ere kaka joot ma nigi pesa mang’eny, to ok kaka joot majiwo jomoko oket dwaro mag pinyruoth obed mokwongo. An daher mondo wuonwa okonya ajiw winjruokna gi Nyasaye kar miya pesa.”\n9 Un jonyuol, kik ubed mabor gi Jehova kuom keto pachu ahinya e tijeu mutiyo. Kokalo kuom ranyisi miketo, nyis nyithindi ni iyie gadier ni mwandu maduong’ie moloyo, en bedo gi winjruok maber gi Nyasaye to ok en bedo gi gige ringruok.—Math. 5:3.\n10. En ang’o ma rawera onego oket e paro sama oyiero tich modwaro timo e ngimane?\n10 Kapo ni in rawera maparo manyo tich mabiro kelone yuto, inyalo timo ang’o mondo itim yiero maber? Mana kaka nosewach motelo, dwarore mondo ing’e kama ngimani ochomo. Be tiegruok e kos midwaro, koda tich mibiro timo bang’e, biro weni thuolo mar luwo dwaro mag Pinyruoth e okang’ mamalo, koso biro keti mabor gi Jehova? (2 Tim. 4:10) Be dwaro mari maduong’ en luwo kit ngima jomoko, ma mor margi luwore gi kwan mar pesa manie bengi, kata mwandu ma gisechoko? Koso ibiro yiero mar luwo ranyisi mar Daudi ma nondiko kama gi chir: “Nabedo nyathi, to koro ati; to ok aseneno ng’at matir kojwang’, kata kothe ka kwayo ji chiemo”? (Zab. 37:25) Ng’e ni yo achiel biro keti mabor gi Jehova, to machielo biro teri e ngima maberie moloyo. (Som Ngeche 10:22; Malaki 3:10.) In ibiro yiero yo mane? *\nYORE MAG MANYO MOR\n11. Muma wacho ang’o kuom wach manyo mor, to en ang’o monego wang’e kuom wachni?\n11 Muma ok kwed bedo gi kinde mag mor kendo ok onyis ni timo kamano en ketho seche. Paulo nondiko ne Timotheo niya: “Rieyo del mondo obed mojing’ konyo matin.” (1 Tim. 4:8) Muma bende wacho ni nitie “chieng’ nyiero” kod “chieng’ timo miel,” kendo ojiwo ni ber ka ng’ato oyudo yweyo moromo. (Ekl. 3:4; 4:6) Kata kamano, ka ng’ato ok otang’, to weche mag manyo mor nyalo kete mabor gi Jehova. E yo mane? Nitie gik moko ariyo manyalo miyo mano otimre—kit mor miyiero koda thuolo mitiyogo e yudo mor.\nYudo kit mor mowinjore kuom thuolo moromo en gima konyo del gadier\n12. Gin penjo mage monego ipenjri kaluwore gi kit mor midwaro yiero?\n12 Mokwongo, non kit mor miyiero. Ng’e ni nitie kendo wanyalo yudo kit mor mabeyo. En adier ni kit mor mang’eny mayudore e yo mayot, jiwo mana gik ma Nyasaye osin-go, kaka timbe gero, timbe juok, koda timbe terruok. Kuom mano, dwarore inon maber ahinya kit mor miyiero. Kit morno biro miyo ibed ng’at machalo nade? Be ojiwi ibed ng’at mager, ng’at mohero piem, kata bedo ng’at mohero piny ma onyuolee moloyo? (Nge. 3:31) Be kit mor miluwono miyo itiyo gi pesa mokalo tong’? Be kit mor miyierono biro chwanyo jomoko? (Rumi 14:21) Kit osiepe mibiro tudorigo sama in e morno, chal nade? (Nge. 13:20) Be dibed ni kit morno miyi gombo mar timo timbe maricho?—Jak. 1:14, 15.\n13, 14. En ang’o manyaka iket e paro kaluwore gi thuolo mitiyogo e yoreni mag manyo mor?\n13 Par bende ni kit mor miyierono biro kawo thuolo mari maromo nade. Penjri kama, ‘Be atiyo gi kinde mang’eny e manyo mor, mamiyo ok ayud kinde moromo tiyo tije Nyasaye? ’ Kapo ni iyiero tiyo gi kinde mang’eny e yudo mor, ibiro fwenyo ni thuolono ok kelni mor kaka owinjore. Kuom adier, jogo maketo weche manyo mor kama owinjore, yudo mor moloyo. Nikech ang’o? Nikech ging’eyo ni gisetiyo gi thuologi e chopo “weche makare” tiende ni timo gik mochuno, omiyo sama gitiyo gi thuolo moko e yweyo, gitimo kamano gi chuny maonge bura.—Som Jo Filipi 1:10, 11.\n14 Kata obedo ni tiyo gi thuolo mang’eny e manyo mor nyalo nenore ka gimaber, kawo okang’ makamano nyalo keti mabor gi Jehova. Nyaminwa moro ma jahigni 20 miluongo ni Kim noduogo ofwenyo wachno bang’e. Owacho kama: “Ne ajadhi kuonde duto mitimoe mor. Giko juma ka juma ne nitie gima ne timore kochakore Tich abich, Ngeso koda Jumapil. Kata kamano, sani koro aneno ni nitie gik mochuno monego atim. Kuom ranyisi, nikech an painia, achiewo sa 12 okinyi mondo achak tij lendo, mano miyo ok anyal dhi e nyasi marumo sa abiriyo kata aboro otieno. Ang’eyo ni kit mor moko ok richo, kata kamano ginyalo chocho chenro mag ng’ato. Mana kaka gik mamoko, mor bende nyaka bed gi tong’.”\n15. Ere kaka jonyuol nyalo konyo nyithindgi mondo oyud kit mor maber?\n15 Jonyuol nigi ting’ mar neno ni gin kaachiel gi nyithindgi giyudo gige ringruok, gibedo gi winjruok maber gi Nyasaye, kendo chopo dwaro mag chunygi. Mano oriwo bedo gi thuolo mar yudo mor kanyachiel. Kik ibed janyuol mosiko mana ni yore duto mag manyo mor ok owinjore. To bende kik iwe kit mor maricho oywa nyithindi. (1 Kor. 5:6) Kiparo motelo to ibiro yudo kit mor mabiro miyo joodi duto oyud mor mowinjore. * Kuom timo kamano, in kaachiel gi nyithindi ubiro yiero yo makelou machiegni gi Jehova.\nWINJRUOK MANIE KIND JOOT\n16, 17. En lit mane moseyudo jonyuol mang’eny, to wang’eyo nade ni Jehova ong’eyo lit ma giwinjo e chunygi?\n16 Hera manie kind janyuol gi nyathi otegno ahinya kendo mano ema nomiyo Jehova otiyo gi ranyisino konyisogo kaka nohero joge. (Isa. 49:15) Omiyo sama achiel kuom joot oweyo Jehova, yot mondo joot obed gi kuyo e chunygi. Nyaminwa moro ma nyare nogol oko e kanyakla wacho niya: “Nawinjo malit e chunya. Napenjora niya, ‘Ang’o momiyo ne oweyo Jehova? ’ Ne achayora awuon kendo winjo ka gima nitie gima ok natimo.”\n17 Jehova ong’eyo lit miwinjo e chunyi. En owuon nowinjo ‘malit e chunye’ kane dhano mokwongo kaachiel jomamoko mane odak kane Ataro podi, nong’anyo. (Chak. 6:5, 6) Nyalo bedo matek ne joma pok okalo e gima chalo kamano mondo owinj lit ma jomoko nigo. Kata kamano nyalo bedo tim ma ok nyis rieko weyo mondo tim ng’at mogol oko e kanyakla oketi mabor gi Jehova. Kare wanyalo nyagore nade gi kuyo mabetie sama achiel kuom joodwa oweyo Jehova?\n18. Ang’o momiyo jonyuol ok onego oket ketho kuomgi giwegi ka nyathi oweyo Jehova?\n18 Kik ichari iwuon nikech gima ne otimore. Jehova osemiyo dhano duto thuolo mar timo yiero, omiyo ng’ato ka ng’ato kuom joot ma en Jakristo mosebatisi, nyaka ‘ting’ ting’ne owuon.’ (Gal. 6:5) E wi mano Jehova keto ketho e wi jal motimo richono, to ok kuomi, nikech jalo ema oyiero timo richo. (Eze. 18:20) To bende, kik iket ketho e wi jomoko. Nyis luor ne chenro ma Jehova oketo mar chiwo kum. Chung’ motegno e kwedo Jachien to ok jokwath ma rito kanyakla.—1 Pet. 5:8, 9.\nOk en gima rach paro ni achiel kuom jooduno chieng’ moro noduog ir Jehova\n19, 20. (a) Jonyuol ma nyithindgi ogol oko mar kanyakla nyalo timo ang’o mondo ginyagre gi lit ma gin-go? (b) Jonyuol ma kamago nyalo bedo gi geno mane makare?\n19 To komachielo, kibedo gi chuny malit nikech kum ma Jehova ochiwo, to mano iyiero yo maketi mabor gi Jehova. Ka kuom adier, gima jal momi kumno onego one kuomi, en kaka imakori motegno gi Jehova moloyo gimoro amora moriwo kata mana winjruok manie kindu kaka joot. Omiyo mondo inyagri gi chal ma kamano, chung’ motegno e winjruokni gi Jehova. Kik ipogri gi Jokristo weteni mochung’ motegno. (Nge. 18:1) Nyis Jehova e lamo kaka iwinjo e chunyi kuom wachno. (Zab. 62:7, 8) Kik imany yore mag rendruok mondo omi itudri gi jal mogol oko mar kanyakla kitiyo gi yore machalo kaka e-mail. (1 Kor. 5:11) Bed modich e tije mag Nyasaye. (1 Kor. 15:58) Nyaminwa ma ne owuo kuome motelocha wacho niya, “Ang’eyo ni nyaka abed modich e tije Jehova kendo bedo gi winjruok motegno kode, mondo mi ka nyara oduogo ir Jehova to obedna mayot mar konye.”\n20 Muma wacho ni hera ‘geno duto.’ (1 Kor. 13:4, 7) Ok en gima rach paro ni achiel kuom jooduno chieng’ moro noduog ir Jehova. Higa ka higa, joma thoth ma ne ogol oko mar kanyakla loko chunygi gadier kendo giduogo e riwruok mar oganda Jehova. Jehova ok tamre rwakogi kendo ka giloko chunygi gadier. Oikore mar “weyo richo.”—Zab. 86:5.\nTIM YIERO MANYISO RIEKO\n21, 22. Ing’ado mar timo ang’o kodok korka timo yiero?\n21 Jehova nomiyo dhano thuolo koda nyalo mar timo yiero. (Som Rapar mar Chik 30:19, 20.) Kata kamano thuolo ma kamano kelo ting madwaro ni wapar matut kendo e yo maliw. Ng’ato ka ng’ato ma Jakristo onego openjre kama: ‘Be an e yo mowinjore? Koso dibed ni aweyo weche mag tich, manyo mor, koda winjruok manie kind joot oketa mabor gi Jehova? ’\n22 Hera ma Jehova nigo kuom joge ok rum ngang’. Yo achiel kende ma wanyalo bedogo mabor gi Jehova en ka wayiero luwo yo marach. (Rumi 8:38, 39) To mano ok ochuno ni nyaka timorenwa! Ng’ad e chunyi ni ok ibi weyo gimoro amora oketi mabor gi Jehova. Sula maluwo biro wuoyo e wi weche mamoko ang’wen minyalo nyisogo ni ing’ado mar timo kamano.\n^ par. 10 Mondo iyud weche mathoth kuom wach yiero tich, ne sula mar 38 e buk miluongo ni Maswali Ambayo Vijana Huuliza—Majibu Yafanyayo Kazi, Buk mar 2.\n^ par. 15 Mondo iyud weche momedore, ne gaset mar Amkeni! mar Novemba 2011, ite mag 17-19.


Luka 13 - Holy Bible [Luo Bible 2015] - (Luk 13)\nE kinde nogo, jomoko nobiro, monyiso Yesu wach jo-Galili mane Pilato onego ka jotimo misango.\nYesu nodwokogi niya, “Uparo ni jo-Galili noneno masira malit kamano nikech ne gin joma richo moloyo jo-Galili mamoko duto koso?\nKoso uparo ni ji apar gaboro mane ohinga mar Siloam opodho kuomgi, mi onego kande, ne joketho moloyo jo-Jerusalem mamoko duto koso?\nOoyo, anyisou ni ka ok ulokoru uweyo richou, to uduto ubiro tho mana kaka ne githono!”\nEka Yesu nogoyonigi ngero niya, “Ng’at moro ne nigi yadh ng’owo e puothe mar mzabibu. Chieng’ moro ne odhi rango ka doyud olemo kuome, to ne ok oyudo.\nEka nowacho ni jalos puodhono ni, ‘Koro kuom higni adekgi asebedo kabiro ka mondo ayudie olemo kuom ng’owoni, to ok aseyudo gimoro. Omiyo tong’e oko. Ere gimomiyo onego oketh lowo kayiem nono?’\nTo jalos puodho nodwoke niya, ‘Jaduong’, yie iweye higani bende. Abiro doye, ma aketne owuoyo.\nKamano, ka onyago olemo higa mabironi, to mano ber. To ka ok onyago, to koro eka nitong’e oko.’ ”\nChieng’ Sabato moro, Yesu ne puonjo e od lemo moro.\nTo e od lemo kanyo ne nitie dhako moro man gi jachien moseloke jamidekre kuom higni apar gaboro, kendo dende ne odolore ma ok nyal riere kata matin.\nKane Yesu onene, ne oluonge ire, mowachone niya, “Nyarwa, isechango kuom midekreni!”\nEka noketo lwete kuom dhakono, mi gikanyono dhakono norioere tir modendo Nyasaye.\nKane jaduong’ od lemo oneno ka Yesu ochango dhakono chieng’ Sabato kamano, mirima nomake, mi owacho ni ji niya, “Nitie ndalo auchiel ma onego ji tiye, omiyo biuru e ndalogo mondo ochangu, to kik ubi chieng’ Sabato.”\nRuoth Yesu nodwoke ni, “Un joma wuondore ni ohero Nyasayegi! Donge ng’ato ka ng’ato kuomu gonyo dhere kata kanje e kul chieng’ Sabato, mi ter modho?\nKoro dhako ma nyakwar Ibrahim, ma jachien osebedo kotueyo kuom higni apar gaboroni, donge ber kogony e tuech ma kamano chieng’ Sabato?”\nDwokone nokwodo wi wasike duto, to ji mamoko nodoko mamor kuom gik malich duto mane otimo.\nYesu nopenjo niya, “Ere kaka Loch Nyasaye chalo? Ang’o ma dapimego?\nOchalo gi koth karadali mane ng’ato okawo, mopidho e puothe. Kodhino nodongo, modoko yath maduong’, kendo winy nogedo e bedene.”\nYesu nopenjo kendo ni, “Ang’o ma dapimgo Loch Nyasaye?\nOchalo gi thowi mane dhako moro okawo, mi odwalogo mogo atonge adek, mi bang’e okuot maber.”\nKane yesu nie wuoth, kadhi Jerusalem, norawo e mier madongo gi matindo, kendo nopuonjo ji.\nNg’at moro nopenje niya, “Jaduong’, ji manok kende ema nokwo koso?” Yesu nodwoke niya,\n“Temuru matek mondo udonj gie dhoot madiny, nikech awachonu ni, ji mang’eny nodwar donjo, to ok gininyal.\nJaduong’ ot biro chung’, mi lor dhoot, to bang’ mano, kuchung’ oko mi udwong’o kuwacho ni, ‘Jaduong’, yawnwa’, to nodwoku ni, ‘Ok ang’eyou! Ua kanye?’\nEka nuchak wacho niya, ‘Ne wachiemo kendo wametho kodi, kendo ne ipuonjo e miechwa.’\nTo enodwoku ni, ‘Awachonu ni ok ang’eyou, kata kuma uaye bende ok ang’eyo. Auru kuoma, un joma timbegi richogi!’\n“Mano kaka unuyuagru malit, kumwodo laku, ka uneno Ibrahim gi Isaka kod Jakobo kod jonabi duto e Piny Ruoth Nyasaye, to un oriembu oko.\nJi nobi kowuok yo wuokchieng’ kod yo podho chieng’, kod koa yo nyandwat kod milambo, mi ginibed piny mondo gichiem e nyasi manie piny Ruoth Nyasaye.\nAdier, jomoko ma koro odong’ chien notel, to jomoko ma koro otelo nodog chien!”\nE sanogo, jo-Farisai moko nobiro ir Yesu, mowachone ni, “Ber mondo ia ka, nikech Herode dwaro negi.”\nTo nowachonigi niya, “Dhiuru unyis andhogano ni, agolo jochiende kendo achango ji kawuono gi kiny, to chieng’ mar adek abiro tieko tija.\nTo onego adhi nyime gi wuodha kawuono gi kiny kod orucha, nikech janabi ok nyal tho oko kamoro nono, to mak mana Jerusalem.\n“Yaye jo-Jerusalem! Yaye jo-Jerusalem! Un munego jonabi, kendo ugoyo joma Nyasaye ooro iru gi kite! Mano kaka asedwaro mondo achoku duto kaka nyabuch gweno chokon nyithinde e bwombe, to usetamoru.\nKoro dalau biro dong’ gunda. Awachonu ni chakre kawuono ok unuchak unena kendo, nyaka kinde chopi ma unuwachie ni, ‘Ogwedh ng’ama biro e nying Ruoth.’ ”


Tich Joote 1 - Holy Bible [Luo Bible 2020] - (TiJo 1)\nNe osiepna Theofilo: E kitapa mokwongo ne andikoe gik moko duto mane Yesu otimo kendo opuonjo,\nnyaka chop chiengʼ mane okawe motere e polo, bangʼ chiwo chik ni joote mane oseyiero kuom teko mar Roho Maler.\nBangʼ kane osesande, ne onyisore en owuon ne jogi, kendo nochiwo ranyisi mangʼeny masiro ni ongima. Ne ofwenyorenigi kuom ndalo piero angʼwen ka owuoyo kuom pinyruodh Nyasaye.\nChiengʼ moro achiel kane oyudo ochiemo kodgi, nowachonegi niya, “Kik uwuog Jerusalem, to rituru mich mane Wuonwa osingore ni nomiu, ma usewinja ka awuoyo kuome;\nnimar Johana nobatiso ji gi pi, to un bangʼ kinde manok ibiro batisou gi Roho Maler.”\nKuom mano, kane gisechokore kaachiel, negipenje niya, “Ruoth, kindeni ema ibiro duogo pinyruoth e lwet jo-Israel koso?”\nTo ubiro yudo teko ka Roho Maler obiro kuomu; kendo unubed joneno maga ei Jerusalem kendo ei Judea duto gi Samaria, kod tungʼ piny gi tungʼ piny.”\nBangʼ wacho mano, nokawe motere e polo, mana ka ginene, kendo polo noime mi olalnegi, makoro ne ok ginyal nene.\nKane oyudo pod gichomo wengegi e polo, ka gingʼiyo kaka odhi, apoya nono, negipo ka ji ariyo morwako lewni marochere ochungʼ bathgi.\nBangʼ mano joote nowuok modok Jerusalem, ka gia ewi got miluongo ni Zeituni, ma en kama bor madirom kilomita achiel koa Jerusalem.\nKane gichopo, negidhi nyaka kama negidakie, ei ot man malo ewi gorofa. Joma ne ni kanyo ne gin: Petro gi Johana, Jakobo gi Andrea; Filipo gi Thoma, Bartholomayo gi Mathayo, Jakobo wuod Alfayo, gi Simon ja-Zilote, kod Judas wuod Jakobo.\nGiduto ne gin e achiel ka ginano e lamo, kaachiel gi mon moko, kod Maria min Yesu gi owete Yesu.\nE kindeno Petro nochungʼ e kind joma oyie (mane nyalo romo ji mia gi piero ariyo)\nmi nowachonegi niya, “Owetena, Ndiko nyaka ne chop kare, mana kaka Roho Maler nohulo chon gi dho Daudi, kuom Judas mane otelo ni joma nomako Yesu.\nChutho, Judas ne en achiel kuomwa, kendo en bende ne en-gi kare e tichwani.”\nJudas nongʼiewo lowo gi pesa mane oyudo kuom richone, to kanyo ema noruomboree piny, kendo bund iye nobarore mi nyimbi iye opukore oko.\nJi duto mane ni Jerusalem nowinjo wachno, mine giluongo puodhono gi dhogi ni Akeldama, ma tiende ni, Puoth Remo.\nPetro nodhi nyime kawacho niya, “Ondik e Kitap Zaburi kama: “ ‘Mad miechgi dongʼ gunda; ngʼato angʼata kik yiene dag e iye,’ kendo ondik niya, “ ‘Mad ngʼat machielo kaw tije.’\nKuom mano, ber mondo wayier ngʼato achiel e kind joma osebedo kodwa, chakre kinde mane Ruoth Yesu ochako bedo kodwa nyaka chop kinde mane okawe e dierwa.\nNgʼatno nyaka bed ngʼat mane nitie chakre ndalo Johana Ja-batiso nyaka odiechiengʼ mane okaw Yesu ogol e dierwa. Nimar achiel kuom jogi nyaka bed janeno kuom chierne kaachiel kodwa.”\nEka negichiwo nying ji ariyo: Josef miluongo ni Barsaba (ma bende niluongo ni Justo) kod Mathias.\nBangʼe ne gilemo niya, “Ruoth, ingʼeyo chuny ji duto. Nyiswae kuom ji ariyogi ngʼat miseyiero\nmondo okaw tich mar bedo jaote mane Judas ojwangʼo oweyo kane odhi kare mane ochanne.”\nEka negigoyo ombulu, kendo ombulu nolwar kuom Mathias. Omiyo nomede kuom joote apar gachiel mamoko.


1 Korintho 13 - Holy Bible [Luo Bible 2015] - (1Kor 13)\n1 Korintho 13\nKata dabed ni awuoyo gi dhok mag ji, kata mana gi dho malaika, to aonge gi hera, to achalo mana okot maywak, kata olang’ migoyo.\nKata da bed ni an gi mich mar hulo wach moa kuom Nyasaye, kendo ang’eyo midhierni kod rieko duto, kendo kata da abed gi yie mogik ma anyalo gologo gode kuonde ma gintie, to aonge gi hera, to ok an gimoro ngang’!\nKata da bed ni apogo giga duto ni joma odhier, kendo kata da achiwo ringra mondo owang’, to aonge gi hera, to mano ok konya kata matin.\nHera ok tim gima kuodo wich, ok odwar mare kende, iye ok wang’, bende ok omak sadha.\nOk omor gi tim ma ok kare, to omor gi adiera.\nHera ok rem. Tich hulo wach to norum, kendo dhum gi dhok mayoreyore nowe, bende rieko notieki,\nnikech rieko ma wan-go orem, kendo tich hulo wach moa kuom Nyasaye bende orem,\nto ka gima ogik kare obiro, to mano morem norum.\nKane an nyathi, ne awuoyo kaka nyathi, kendo riekona ne mar nyathi, bende ne aparo kaka nyathi. To koro kaka asedoko ng’ama duong’, aseweyo timbe mag nyithindo.\n1 Korintho 13:1\n1 Korintho 13:2\n1 Korintho 13:3\n1 Korintho 13:5\n1 Korintho 13:6\n1 Korintho 13:8\n1 Korintho 13:9\n1 Korintho 13:10\n1 Korintho 13:11


Biblica® Ochiw Thuolo Motingʼo Loko Manyien™ 1 Ruodhi 7\n☰ 1 Ruodhi 7 ◀ ▶\nSolomon ogero ode\n1 To Solomon nokawo higni apar gadek mondo otiek gero ode. 2 Nogero ode gi Bungu mar Lebanon ma borne romo fut mia achiel gi piero abich gachiel to lachne romo fut piero abiriyo gabich gi nus kendo borne madhi malo romo fut piero angʼwen gangʼwen. Nogure ewi laini angʼwen mag sirni mag sida moriwie bape mag sida. 3 Noumo wiye gi bap sida mokadho e sirni piero angʼwen gabich, e laini ka laini apar gabich. 4 Dirise noketi adek adek modhi malo momanyore moro gi moro. 5 Sirni mag dhoudi ma bethene ariyo momanyore romre; noketi adek adek nyime ka gimanyore.\n6 Bende nogero od sirni ma borne romo fut piero aboro gariyo to lachne romo fut piero angʼwen gochiko. Ne en gi agola man-gi sirni e nyime.\n7 Nogero od kom duongʼ, Od ngʼado Bura kama ne ongʼadoe bura kendo noume gi sida koa piny nyaka e tado. 8 Bende od ruoth mane obiro dakie nogero e laru machielo e tok od bura to nogere mana machal gi od bura, Solomon bende noloso od dak machal kamano ni nyar Farao mane okendo.\n9 Udigo duto chakre oko nyaka laru maduongʼ kendo chakre mise nyaka yiendambewa noger gi kite ma nengogi tek mopa iye gi oko kendo nongʼadgi mowinjore kaka idwaro. 10 Mise ne oger gi kite madongo kendo ma nengogi tek maromo fut apar gabich kod fut apar gachiel gi nus. 11 To e wiye malo nokete kite ma nengogi tek mopa kaka owinjore kendo noriwie bape sida. 12 Laru maduongʼ noluor gi ohinga mar kite mopa ma lachne en kite adek gi laini achiel mar bap sida mobar machal mana gi laru maiye mar hekalu mar Jehova Nyasaye gi agolane.\n13 Ruoth Solomon nooro jaote Turo ma oomo Huram, 14 ma min-gi ne en dhako ma chwore otho, nyar dhood Naftali kendo wuon-gi ne ja-Turo kendo ngʼat molony e loso mula. Huram ne en ngʼat mariek, ngʼat man-gi ngʼeyo kendo molony ahinya e kit tije duto mag mula. Nobiro ir ruoth Solomon motimo tije duto mane omiye.\n15 Noloso sirni madongo ariyo mag mula moro ka moro borne madhi malo romo fut piero ariyo gauchiel to alworane romo fut apar gauchiel. 16 Bende noloso gik moko ariyo machalo agulni mag mula mondo oketi ewi sirni. Bor mar moro ka moro ne romo fut apar gauchiel. 17 Bende noloso thiwni mogaji mane omako gik machalo agulnigo ewi sirnigo, thiwnigo noketi abiriyo abiriyo ewi gik machalo agulnigo. 18 Noloso gik mongʼinore e laini ariyo molworo thiwnigo mongʼawogi kuom gik machalo agulni manie ewi siro. Notimo mano ewi moro ka moro. 19 To gik machalo agulni mane ni ewi sirni mag agola nolosi e kido mag ondanyo ka borgi romo fut auchiel gi nus. 20 Ewi gik machalo agulni manie wi sirni ariyogo, ewi kama olosi ka tawo but thiwni, noketie gik mongʼinore mia ariyo e laini molwore. 21 Nochungo sirnigo e agola mar hekalu. Siro ma yo milambo nomiyo nying ni Jakin (tiende ni osegurore), to siro ma yo nyandwat nomiyo nying ni Boaz (tiende ni teko nitie kuome). 22 Gik machalo agulni mane ni e wiye nolosi kaka ondanyo. Kamano tich sirnigo norumo.\n23 Eka noloso Nam mar mula moleny, molworore kaka karaya, ma lachne romo fut apar gabich to tutne romo fut aboro. Alworane duto ne romo fut piero angʼwen gangʼwen. 24 E bwo dhoge nolwore gi pugni ma kindgi romo fut achiel gi nus, pugni nochan e laini ariyo ka gimakore gi Namno.\n25 Karaya mar Namno norenji e ngʼe rwedhi apar gariyo, ka adek ngʼiyo yo nyandwat, to adek ngʼiyo yo podho chiengʼ, to adek ngʼiyo yo milambo bende adek ngʼiyo yo wuok chiengʼ. Karaya mar Namno noyiere kuomgi kendo tiendegi machien nochomo ka iye. 26 Lachne ne romo bat achiel morie to dhoge ne chalo gi dho kikombe, mana ka ondanyo mathiewo. Notingʼo pi manyalo romo lita alufu adek.\n27 Bende noloso rachungi apar mag mula minyalo dhir; ka moro ka moro romo fut auchiel gi nus e bor madhi malo to lachne to romo fut abich. 28 Ma e kaka rachungigo nolosi: Nosirgi gi bao koa piny nyaka malo. 29 E bethe bepe mosirogigo ne nitie kido mar sibuoche, kido mar rwedhi kod kido mar kerubi kendo ewi sirnigo bende. E wigi malo kendo e bwo sibuoche gi rwedhigo ne nitie gik machalo maua mothedhi. 30 Rachungi ka rachungi ne nigi tiende angʼwen mag mula, man kod chumbe mag mula molworore kendo moro ka moro ewi rachungi angʼwen-go nokete karaya molosi e kido mar maua koni gi kocha. 31 Yo ka iye mag rachungigo ne nitie hoho molworore ma tutne nyalo romo fut achiel gi nus. Hohoni nolwore, kendo bwoye ne oloyo fut achiel gi nus matin. To alwora mar dhoge nolosie kido. Bepe momako sirnigo ne ok olworore to ne gin Skweya. 32 Tiende angʼwen-go ne nitie e bwo bepego kendo kama tielogo ne lworore notudi e rachungi. 33 Tiendego nolos kaka tiende gach faras; chumbe ma tiende lworore, tiende molworore, weche momake kod dag waya nolos gi mula moleny.\n34 Rachungi ka rachungi ne nigi ramaki angʼwen e kona ka kona molos koa e rachungi. 35 Ewi rachungino ne nitie gima olworore, ma tutne ne ok oromo kata mana nus fut. Rachungi gi bepe nomako siro koago malo. 36 Noketo kido mar kerubi gi sibuor kod yiend othidhe e bethe rachungi kod bepe kamoro amora mane ni thuolo, gi kido mar maua e alworane duto. 37 Ma e kaka noloso rachungi apargo. Giduto nolenygi machalre e gimoro achiel bende ne gichalre e romgi kod losogi.\n38 Eka noloso kareche mag mula apar ka moro ka moro tingʼo pi maromo lita mia aboro gi piero aboro, kendo ma lachne nyalo romo fut auchiel gi nus, ka karaya ka karaya noketo ewi rachungi apargo moro ka moro. 39 Noketo rachungi abich yo milambo mar hekalu kendo abich noketo yo nyandwat. Noketo Nam yo milambo, e kona ma yo milambo mar wuok chiengʼ mar hekalu. 40 Bende noloso agulni gi opewni kod tewni mag kiro remo.\nKamano Huram notieko tich duto mane otimo ne ruoth Solomon e hekalu mar Jehova Nyasaye:\n41 Sirni ariyo,\nagulni ariyo machalo tawo moketi ewi sirni;\nthiwni ariyo mane okedgo gik machalo agulni ariyo machalo tawo moketi ewi sirni;\n42 gik mongʼinore mia angʼwen mag thiwni laini ariyo, moluwore (laini ariyo mag thiwni oketi e laini ariyo mag gik mongʼinore mane okedgo gik machalo agulni molos kaka tawo ewi sirni);\n43 rachungi apargo kod karechegi apar;\n44 Karaya mar Nam gi rwedhi apar gariyo manie e bwoye;\n45 Agulni gi opewni kod tewni mag kiro remo.\nGigi duto mane Huram oloso ni ruoth Solomon ni hekalu mar Jehova Nyasaye nolos gi mula moleny. 46 Ruoth nomiyo giwangʼo lowo mane gisechweyo e paw Jordan man e kind Sukoth gi Zarethan. 47 Solomon noweyo gigi duto ma ok opimo nikech negingʼeny ahinya, pek mar mulano ne ok ongʼere.\n48 Kendo Solomon noloso gik mitiyogo manie ei hekalu mar Jehova Nyasaye:\nKendo mar misango mar dhahabu;\nmesa mar dhahabu nikete makati e nyim Ruoth;\n49 rachungi teyni molos gi dhahabu mopwodhi (abich korachwich kendo abich koracham e nyim kama ler mar lemo);\nmaupe molosi mag dhahabu gi teyni gi ramaki;\n50 gi karache mag dhahabu mopwodhi, gi makas mingʼadogo otambi, tewni mag kiro remo, dise, gi tawo mar ubani;\ngi dhoudi molos gi dhahabu mag udi mar ot maiye gi Kama Ler Moloyo, kaachiel gi dhoudi mar laru mar hekalu.\n51 Ka tije duto mane ruoth Solomon osetimo e hekalu mar Jehova Nyasaye noserumo, nokelo gik mane Daudi wuon-gi osewalo kaka fedha gi dhahabu kod gik mitimogo lemo kendo noketogi e od keno mar hekalu Jehova Nyasaye.